Επιμελητήριο Θεσπρωτίας: Διαμαρτυρία επί της διαδικασίας έκδοσης νέων βιομετρικών ταυτοτήτων - thespro.gr\nHome / ΘΕΣΠΡΩΤΙΑ / Επιμελητήριο Θεσπρωτίας: Διαμαρτυρία επί της διαδικασίας έκδοσης νέων βιομετρικών ταυτοτήτων\nΕπιμελητήριο Θεσπρωτίας: Διαμαρτυρία επί της διαδικασίας έκδοσης νέων βιομετρικών ταυτοτήτων\nΜε την παρούσα επιστολή θέλουμε να σας μεταφέρουμε την αγωνία και τον προβληματισμό των μελών μας που δραστηριοποιούνται ως φωτογράφοι, σχετικά με το ανακύψαν ζήτημα της έκδοσης των νέων βιομετρικών ταυτοτήτων.\nΗ διαμαρτυρία των μελών μας έχει να κάνει με την πρόθεση του Υπουργείου Εσωτερικών να εγκαταστήσει ειδικά μηχανήματα έκδοσης φωτογραφιών, εντός επιλεγμένων Αστυνομικών Διευθύνσεων της χώρας, για τις ανάγκες έκδοσης των ταυτοτήτων. Σύμφωνα με την ενημέρωση που έχουμε, το Υπουργείο προτίθεται να προμηθευτεί τα συγκεκριμένα μηχανήματα από μία εταιρεία δραστηριοποιούμενη στο χώρο.\nΚατά την άποψη μας, η παραπάνω πρόθεση του Υπουργείου αποτελεί πλήγμα στο επάγγελμα του φωτογράφου, καθώς οι παραπάνω επαγγελματίες θα στερηθούν ένα σημαντικό κομμάτι του τζίρου τους και κατ’ επέκταση το κράτος θα στερηθεί τα αντίστοιχα έσοδα από φόρους, ΦΠΑ, κλπ. Επίσης παραβιάζονται οι κανόνες της ελεύθερης αγοράς καθώς, εφόσον το κόστος έκδοσης των ταυτοτήτων, που σύμφωνα με πληροφορίες θα κυμαίνεται περί τα δέκα ευρώ και θα βαρύνει τον πολίτη, θα πρέπει ο ίδιος να επιλέγει από πού θα λάβει την υπηρεσία φωτογράφισης.\nΕπίσης, θα πρέπει να ληφθεί υπόψη η ταλαιπωρία που θα αναγκαστούν να υποστούν οι πολίτες καθώς θα αναγκάζονται να μεταβαίνουν στις συγκεκριμένες Αστυνομικές Διευθύνσεις επωμιζόμενοι πέραν του κόστους έκδοσης των ταυτοτήτων, και τα μεγαλύτερα κόστη μετακίνησης τους.\nΛαμβάνοντας υπόψη τα ανωτέρω, παρακαλούμε να αναθεωρήσετε την πρόθεση του Υπουργείου ως προς το ζήτημα και να δοθεί η δυνατότητα έκδοσης των φωτογραφιών ταυτότητας από τους ελεύθερους επαγγελματίες φωτογράφους.


Tο μείζον ερώτημα που τίθεται είναι κατά πόσον ο κάθε άνθρωπος μπορεί να αισθάνεται προστατευμένος ύστερα από ένα καρδιολογικό check-up, του οποίου τα αποτελέσματα είναι φυσιολογικά\nΗ καρδιολογική διερεύνηση με κλινική εξέταση και ειδικές καρδιολογικές εξετάσεις είναι αναμφισβήτητα χρήσιμη για κάθε άνθρωπο, γιατί μπορεί να αναδείξει ακόμα και σοβαρές παθήσεις σε έναν τελείως ασυμπτωματικό ασθενή.\nΑυτό κατά κανόνα συμβαίνει σε όσους γεννιούνται με συγγενείς ανωμαλίες της καρδιάς ή προσβάλλονται από ρευματικό πυρετό ή διάφορες ιώσεις που μπορούν να προκαλέσουν αντίστοιχα ή στενώσεις ή ανεπάρκειες των βαλβίδων ή μυοκαρδίτιδες - μυοκαρδιοπάθειες.\nΣε όλες αυτές τις κατηγορίες, τόσο ο γιατρός όσο και ο ασυμπτωματικός ασθενής μπορεί να πάρουν τα κατάλληλα μέτρα για να αντιμετωπίσουν το τυχόν καρδιολογικό πρόβλημα, ώστε να αποφευχθεί ο κίνδυνος από τυχόν επιπλοκές.\nΟμως το μείζον ερώτημα που τίθεται είναι κατά πόσον ο κάθε άνθρωπος μπορεί να αισθάνεται προστατευμένος ύστερα από ένα καρδιολογικό check-up, του οποίου τα αποτελέσματα είναι φυσιολογικά.\nΔυστυχώς, ακόμα κι αν τα αποτελέσματα των καρδιολογικών εξετάσεων είναι φυσιολογικά, δεν σηματοδοτούν την ανυπαρξία κινδύνου. Πολλές φορές οι άρρωστοι, έπειτα από ένα έμφραγμα, διαμαρτύρονται στον γιατρό τους, ρωτώντας «Πώς συνέβη το έμφραγμα αφού μου είπατε ότι οι πρόσφατες εξετάσεις μου ήταν φυσιολογικές;».\nΠερίπου οι μισοί άρρωστοι που χάνονται από έμφραγμα του μυοκαρδίου δεν είχαν ποτέ κανένα σύμπτωμα. Η διαπίστωση αυτή δημοσιεύθηκε για πρώτη φορά στο αναμφισβήτητου κύρους ιατρικό περιοδικό «Νew England Journal of Medicine» πριν από μερικά χρόνια και ισχύει διαχρονικά.\nΕκείνο που αναμφίβολα μπορεί να λεχθεί είναι ότι εκείνος που έχει φυσιολογικές καρδιολογικές εξετάσεις κινδυνεύει λιγότερο από εκείνον που έχει παθολογική εξέταση.\nΗ μικρή βλάβη (βούλωμα) διαμέτρου λιγότερο του 70% του αυλού μιας στεφανιαίας αρτηρίας της καρδιάς δεν εκδηλώνεται με καμία ενόχληση, ούτε όλες οι καρδιολογικές εξετάσεις (ηλεκτροκαρδιογράφημα, τεστ κοπώσεως, σπινθηρογράφημα, ηχωκαρδιογράφημα ) μπορούν να αναδείξουν τον κίνδυνο.\nΑκόμα και η στεφανιογραφία, η οποία μπορεί να απεικονίσει τη στένωση, δεν προσφέρει πρακτικά τίποτα, γιατί τόσο η αγγειοπλαστική όσο και η επέμβαση Bypass έχουν ένδειξη μόνον όταν οι στενωτικές βλάβες είναι μεγαλύτερες του 70% του αυλού.\nΟμως η πλειονότητα των εμφραγμάτων αφορά βλάβες διαμέτρου μικρότερης του 70%. Και το πλέον εντυπωσιακό είναι ότι περίπου το ένα τρίτο των εμφραγμάτων συμβαίνουν όταν υπάρχει απλή διάβρωση του έσω χιτώνα της στεφανιαίας αρτηρίας, ούτε καν στένωση.\nΑκόμα και μικρές εναποθέσεις ασβεστίου εάν υπάρχουν πάνω στον εσωτερικό χιτώνα μιας στεφανιαίας αρτηρίας μπορούν να δημιουργήσουν εστία δημιουργίας θρόμβου που να φράξει τελείως την αρτηρία και να δημιουργήσει έμφραγμα του μυοκαρδίου μέσα σε λίγα λεπτά.\nΓι’ αυτό μόλις διαπιστωθεί, είτε με αξονική τομογραφία των στεφανιαίων αρτηριών ή με ηχωκαρωτίδων (υπέρηχο), έστω και υποψία αθηροσκλήρωσης, πρέπει να γίνεται προληπτική αντιμετώπιση όλων των παραγόντων κινδύνου, δηλαδή της υπερχοληστερολαιμίας, του σακχάρου, της υπέρτασης και της παχυσαρκίας.\nΤέλος, η καθημερινή σωματική άσκηση και η διακοπή του καπνίσματος είναι εκ των ων ουκ άνευ. Αλλωστε, με τη στρατηγική αυτή, η Αγγλία, η Αυστραλία, ο Καναδάς και οι ΗΠΑ έχουν επιτύχει τη μείωση των εμφραγμάτων τους στο ένα τρίτο.


Renaud Lavillenie κατά τη διάρκεια των γαλλικών πρωταθλημάτων εσωτερικού χώρου, στο Miramas, στις 21 Φεβρουαρίου 2021 CLEMENT MAHOUDEAU\nΧωρίς μεγάλους αντιπάλους Armand Duplantis και Sam Kendricks να τον ωθήσουν στα όριά του, ο Renaud Lavillenie ελπίζει ακόμα να επωφεληθεί από το All Star Perche, το Σάββατο στο Aubière, για να καθησυχάσει υπό το φως των ευρωπαϊκών πρωταθλημάτων εσωτερικού χώρου.\nΣτην τελική του περιοδεία πριν από το Ευρωπαϊκό Πρωτάθλημα (4-7 Μαρτίου στο Τορού της Πολωνίας), ο Ολυμπιακός πρωταθλητής του 2012 σκοπεύει να διαλύσει τις μικρές αμφιβολίες που προκύπτουν από τις πρόσφατες παραστάσεις του, κάτι που είναι πολύ απογοητευτικό.\nΜετά την έναρξη της φετινής χρονιάς, ειδικά ένα άλμα πάνω από 6 μέτρα (6,02 μ.), Στις 31 Ιανουαρίου στο Turquin, το πρώτο από τον Μάρτιο του 2016, ο 34χρονος Γάλλος έχει ήδη σημειώσει μηδέν. Στο Val de Roel, στις 14 Φεβρουαρίου, στη συνέχεια ένα μικρό μπαρ στα 5,66 μέτρα, τις Κυριακές στο Γαλλικό Πρωτάθλημα Κλειστού στο Miramas, όπου η νίκη άφησε τον μικρότερο αδελφό του Valentine.\nΈτσι ο Lavilney, ο οποίος θα προσπαθήσει να κερδίσει έναν πέμπτο τίτλο ηπειρωτικής στην αίθουσα, θέλει να είναι γεμάτος αυτοπεποίθηση κατά τη διάρκεια ενός διαγωνισμού που διοργάνωσε για πέντε χρόνια, αλλά δεν θα μοιάζει με τις προηγούμενες εκδόσεις.\n– Laterger Meyer –\nΗ κρίση για την υγεία απαιτεί ο διαγωνισμός να πραγματοποιείται πίσω από κλειστές πόρτες στο Aubière, 4 χιλιόμετρα από το Clermont-Ferrand, τον παραδοσιακό χώρο του All Star Perche.\nΤο οροπέδιο υπόσχεται επίσης να είναι λιγότερο δημοφιλές από το συνηθισμένο, καθώς ούτε ο Armand Duplantes ούτε ο Sam Kendricks έκαναν το ταξίδι.\nREAD Και η Μονακό πίστεψε σε αυτό και ο Ολυμπιακός ήταν πιο δυνατός\nΟ Σουηδός κάτοχος παγκόσμιου ρεκόρ (6,18μ.) Είναι σε καλή κατάσταση και ξεπέρασε τα 6,10μ την Τετάρτη στο Βελιγράδι, αλλά ο Ντούπλαντς αποφάσισε να ξεκουραστεί πριν από το Ευρωπαϊκό Πρωτάθλημα. Όσον αφορά τον αμερικανικό διπλό παγκόσμιο πρωταθλητή, δεν ανέβηκε πολύ τον χειμώνα (5,86 μ.) Και προτίμησε να αποφύγει να ταξιδέψει στο Puy de Dome πέντε μήνες πριν από τους Ολυμπιακούς Αγώνες του Τόκιο.\nΥπό αυτές τις συνθήκες, ο κύριος ανταγωνιστής της Avellini είναι πιθανότατα ο Αμερικανός Chris Nielsen (23), ο οποίος έχει καλύτερη απόδοση στα 5,93 μέτρα το 2021.\nΘα είναι επίσης σημαντικό να παρακολουθήσετε τον Kevin Meyer να συμμετέχει στο Aubière σε έναν άλλο διαγωνισμό χαμηλότερου επιπέδου. Ο κάτοχος παγκόσμιου ρεκόρ decathlon, ο οποίος θα αγωνιστεί στο επτάθλο στο Toru, πρέπει να βρει τα ρουλεμάν του στο pole θησαυροφυλάκιο, μια πειθαρχία που ήταν προηγουμένως η κύρια δύναμή του, που είχε δυσκολία να θωρακιστεί τους τελευταίους μήνες.\nΟ Mayer, του οποίου η προσωπική καλύτερη φιγούρα ήταν 5,60μ., Ωστόσο, έχει ήδη ξεπεράσει τα 5,10μ φέτος.\nΜεταξύ των γυναικών, θα αγνοηθούν επίσης οι δύο σημερινοί κορυφαίοι παίκτες, οι Αμερικανοί Sandy Morris και οι Έλληνες Ekaterini Stefanidi. Αρκεί να κάνουμε τη Βρετανική Holly Bradshaw (4,85 μέτρα το 2021) το αγαπημένο.\nPrev post Το Legend of Zelda Breath of the Wild είναι το καλύτερο παιχνίδι της γενιάς σας\nNext post Ο Τζο Μπάιντεν τραβάει την κόκκινη γραμμή του ενάντια σε απειλές από το Ιράν και τις σιιτικές πολιτοφυλακές


Η αναπαραγωγή της είδησης του πολέμου στην Ουκρανία, έχει δημιουργήσει ποικίλα συναισθήματα στα παιδιά στη χώρα μας. Οι κλήσεις που δέχεται “το Χαμόγελο του Παιδιού” στην Εθνική Τηλεφωνική Γραμμή για τα Παιδιά S.O.S. 1056, μαρτυρούν συναισθήματα φόβου, αβεβαιότητας και ανησυχίας στα παιδιά. Οι ειδήσεις, οι μεταξύ τους συζητήσεις, η εκ των πραγμάτων αβεβαιότητα του πολέμου, ενδέχεται να μεγεθύνουν αυτά τα συναισθήματα.\nΣτο συγκεκριμένο ζήτημα τίθενται δυο βασικές διαστάσεις. Η πρώτη έχει να κάνει με την ίδια την έννοια του πολέμου και η δεύτερη με την επαφή των παιδιών με ειδήσεις και σχόλια μέσω της τηλεόρασης και του διαδικτύου.\nΣχετικά με την έννοια του πολέμου, να θυμάστε ότι :\nΣυνειδητοποιήστε ότι το άγχος του πολέμου μπορεί να εντείνει τις καθημερινές αντιδράσεις.\nΑντιμετωπίστε με κατανόηση και υπομονή τις συμπεριφορές του παιδιού, οι οποίες μπορεί να συνοδεύονται από θυμό.\nΒρείτε την κατάλληλη, ήρεμη στιγμή για να μιλήσετε.\nΜοιραστείτε και τα δικά σας συναισθήματα με το παιδί σας. Το να εκφράσετε τα συναισθήματά σας, πιθανόν να διευκολύνει και το παιδί να εκφράσει τα δικά του.\nΒεβαιώστε τα παιδιά ότι είναι ασφαλή κοντά σας και ότι δεν κινδυνεύουν.\nΕάν οι ειδήσεις αναφέρουν και ένα παιδί ως θύμα, επιβεβαιώστε στο δικό σας παιδί ότι τα παιδιά δεν φταίνε σε τίποτα σε αυτή τη συνθήκη.\nΕνθαρρύνετε το παιδί να σας ρωτήσει όποια απορία έχει.\nΑποφύγετε να διαταράξετε τη ρουτίνα του παιδιού (σχολείο, εξωσχολικές δραστηριότητες).\nΠερισσότερες πληροφορίες σχετικά με την επαφή των παιδιών με ειδήσεις από τα Μ.Μ.Ε.\nΠερίπτωση όπου σε τραγικό γεγονός υπάρχουν και άνθρωποι που έχασαν την ζωή τους\nΟικονομική Υποστήριξη Μεταπτυχιακών φοιτητών/τριων– Ερευνητών/τριων από το Ίδρυμα Παιδείας & Ευρωπαϊκού Πολιτισμού\nΣυμβάσεις για την υποστήριξη της λειτουργίας του Γραφείου Διασύνδεσης του ΟΠΑ


Γιάννης Οικονόμου: Με «τέσσερα βήματα για την πολιτική Αλλιώς» στην Αταλάντη\nΔημοσιεύτηκε: Δευτέρα, 03 Δεκεμβρίου 2018 07:37\nΕξαιρετική επιτυχία σημείωσε η παρουσίαση του βιβλίου του Γιάννη Οικονόμου «τέσσερα βήματα για την πολιτική Αλλιώς» στην Αταλάντη.\nΗ αίθουσα του Κωνσταντίνειου Πνευματικού Κέντρου γέμισε από παλιούς και νέους φίλους του συγγραφέα από την Αταλάντη και την ευρύτερη περιοχή του Δήμου Λοκρών.\nΑνάμεσά τους, στελέχη της δημοτικής Αρχής, αντιδήμαρχοι, δημοτικοί σύμβουλοι του Δήμου Λοκρών, πρόεδροι τοπικών κοινοτήτων, πρώην δήμαρχοι και στελέχη της Δημοτικής Τοπικής Οργάνωσης Λοκρών της Νέας Δημοκρατίας.\nΤο βιβλίο προλόγισαν ο Γιώργος Στύλιος , Βουλευτής Νομού Άρτας, Αν. Τομεάρχης Αγροτικής Ανάπτυξης και Τροφίμων ΝΔ, ο Σπύρος Μάμαλης, Πρόεδρος Γεωτεχνικού Επιμελητηρίου Ελλάδος ( ΓΕΩΤΕΕ) και ο Γιώργος Στείρης, Αναπλ. Καθηγητής Φιλοσοφίας ΕΚΠΑ.\nΤην εκδήλωση συντόνισε ο Άρης Μαρτάκος, υπεύθυνος της ενημερωτικής ιστοσελίδας www.fonografos.net .\n(Φωτογραφίες :Άρης Μαρτάκος/ www.fonografos.net)


Αρχική Giving Sight Audio Archives Τι να διαβάσω αυτό το καλοκαίρι;\nΗ ομάδα του Beasty συγκέντρωσε 8 λογοτεχνικές προτάσεις για να σας συνοδέψουν το καλοκαίρι.\nΤι να διαβάσω αυτό το καλοκαίρι; Από τους μυθικούς κόσμους της Madeline Miller, μέχρι τις αρχιτεκτονικές εξερευνήσεις του Alain de Botton, από την κλειδαρότρυπα της Κατερίνας, μέχρι την ονειρική γραφή του Θαφόν, από πρόσφατες κυκλοφορίες μέχρι παλιά αγαπημένα, η ομάδα του Beasty συγκεντρώνει και προτείνει 8 βιβλία για να σας συνοδέψουν στην παραλία, στη σκηνή, στον καφέ μετά το φαγητό, στα ήσυχα βράδια στη βεράντα.\nΤο τραγούδι του Αχιλλέα, της Madeline Miller\nΦωτογραφία: Μαρίνα Μπίκου\nΣτα χέρια μου έφτασε ως σύσταση φίλης, ως ένα βιβλίο που θα μου άρεσε πολύ και που έπρεπε να διαβάσω. Δεν είχε καθόλου άδικο. Αν είσαι χρήστης του TikTok, πρώτον, μάλλον έχεις δει ήδη 30 ποστ γι’ αυτό το βιβλίο μέχρι της 11:00 σήμερα, δεύτερον μάλλον το έχεις ήδη διαβάσει και τρίτον πες μου λίγο, πως το κάνεις; Ξέρεις που θα με βρεις.\nΤο τραγούδι του Αχιλλέα το τελείωσα σε περίπου τρεις μέρες παρά τον φαινομενικά αποτρεπτικό του όγκο. Μετά από καιρό, ένα βιβλίο κατάφερε να με κάνει να ξεχαστώ και να θυσιάσω τον πολύτιμο βραδινό μου ύπνο. Αν με ξέρεις, ήδη έχεις καταλάβει τι βάρος έχει η δήλωση αυτή.\nΠιάνοντας τα, όμως, από την αρχή. Το βιβλίο της Madeline Miller αποτελεί ένα υβρίδιο ανάμεσα στον κλασικό ελληνικό μύθο και σε μία σύγχρονη ερωτική ιστορία. Δεν κρύβεται πίσω από το δάχτυλό του, και ίσως για πρώτη φορά, παρουσιάζει έναν αγορίστικο και αργότερα ανδρικό έρωτα ανάμεσα σε δύο αγόρια που παραδοσιακά είχαν εξαιρετικά αρρενωπούς/ πολεμοχαρείς ρόλους. Η σχέση του Αχιλλέα και του Πάτροκλου, αυτή τη φορά από την αφηγηματική μάτια του θνητού, αναδύεται από το φόντο της κοινής τους ζωής από την Φθία και το Πήλιο, ως την Τροία και τον Κάτω Κόσμο. Το γεγονός ότι ο Πάτροκλος πεθαίνει πριν το τέλος του βιβλίου προσδίδει ένα έξτρα ghostly feeling στην πλοκή και μια μοντέρνα ανάσα στην ρομαντική πρόζα της Miller.\nΓια όσα πήγαμε Γυμνάσιο στην Ελλάδα, ο σκελετός της ιστορίας μας είναι οικείος χωρίς plot twists και spoilers. Για φαντάσου όμως για κάποιον που δεν ξέρει την Ιλιάδα; Τι κόσμος θαυμαστός! Αν πρέπει να συνοψίσω το βιβλίο σε 3 λέξεις, θα χρησιμοποιήσω τον τίτλο ενός άλλου βιβλίου: Έρως, θέρος, πόλεμος.\nΓια μέγιστη καλοκαιρινή απόλαυση προτείνω την ανάγνωση σε παραθαλάσσια τοποθεσία και την παράλληλη διεξαγωγή βραδινών παιχνιδιών γνώσεων μυθολογίας. (Η νίκη είναι δική σου, αλλά προσοχή στα 10χρονα! Μπορούν να σε γονατίσουν σε αυτό το παιχνίδι).\nΚάθε σύμπτωση έχει ψυχή, του Fabio Stassi\nΦωτογραφία: Σταυρούλα Μακρή\nΗ δική μου καλοκαιρινή πρόταση προέρχεται από το βιβλιοφιλικό μυθοπλαστικό σύμπαν του Ιταλού συγγραφέα ‒ιδιαίτερα αγαπητού στο ελληνικό αναγνωστικό κοινό– Fabio Stassi. Τον ιδιόρρυθμο και μοναχικό ήρωα, Βίντσε Κόρσο, τον γνωρίσαμε μέσα από τη Χαμένη Αναγνώστρια (2018), όταν η γειτόνισσά του, μανιώδης αναγνώστρια εξαφανίζεται ξαφνικά και αποφασίζει να τη βρει μελετώντας και αποκωδικοποιώντας τα αναγνώσματά της. Στο δεύτερο βιβλίο, Κάθε σύμπτωση έχει ψυχή (2019), οι περιπέτειες συνεχίζονται, ένας ολόκληρος βιβλιοφιλικός κόσμος διαμορφώνεται και θέτει στο προσκήνιο ζητήματα μνήμης και λήθης, ξενότητας και ανοικειότητας που αισθανόμαστε μέσα σε γνώριμα μέρη, ενώ παράλληλα σε κάθε σελίδα αναζητούνται, ειλικρινώς, τα δυσδιάκριτα όρια μεταξύ της λογοτεχνίας και της βαβέλ της πραγματικότητας.\nΟ Βίντσε Κόρσο είναι ένας άνεργος καθηγητής φιλολογίας, τον έχει εγκαταλείψει η αγαπημένη του, δε γνωρίζει τίποτα για τον πατέρα του, παρόλα αυτά ελπίζει, στέλνει κάρτες στο ξενοδοχείο όπου είχαν συνευρεθεί τελευταία φορά οι γονείς του. Μοναδική του συντροφιά στη σοφίτα που νοικιάζει ως γραφείο και σπίτι είναι ο σκύλος του Ντζάνγκο και τα βιβλία του. Ακόμη, ο Βίντσε είναι μια ευφάνταστη προσωπικότητα καθώς εφευρίσκει το επάγγελμα του βιβλιοθεραπευτή, κατά κάποιον τρόπο, βιοπορίζεται συνταγογραφώντας βιβλία. Οι πελάτες του πάσχουν από αναμνήσεις, φοβίες, αστάθειες και ανασφάλειες. Ένας ρατσιστής, μια συγγραφέας εδώδιμων βιβλίων που αναζητά την ποιότητα, μια κυρία που θέλει να γίνει καλλίφωνος κ.ά. Η πλοκή, όμως, αρχίζει με την άφιξη της Τζοβάννα Μπαλντίνι, μιας γυναίκας που επισκέπτεται τον Βίντσε και του ζητάει να τον βοηθήσει σε ένα αίνιγμα που αφορά τις κατακερματισμένες, πλέον, αναμνήσεις, του αδερφού της, ο οποίος, έγκλειστος πια σε ίδρυμα, πάσχει από Αλτσχάιμερ.\nΗ εμμονική επανάληψη λέξεων του ηλικιωμένου Μπαλντίνι σηματοδοτούν την έναρξη μιας νουάρ βιβλιοφιλικής αναζήτησης μες το αχανές πεδίο της λογοτεχνίας.\nΚάθε βιβλίο που διαβάζω είναι ένα μέτρο γης που κλέβω από την πραγματικότητα.\nΜιας και αποφασίσαμε να μοιραστούμε τις καλοκαιρινές αναγνωστικές προτάσεις με τους υπόλοιπους συντάκτες δεν θα επεκταθώ πολύ. Απλά θα πω ότι από το βιβλίο κρατάω: το εύθραυστο των αναμνήσεων, τις περίεργες ιστορίες των «ασθενών», το σασπένς που με κράτησε μέχρι το τέλος, τη ρομαντική και μελαγχολική μορφή του Βίντσε και τη συγκινητική επιστολογραφική ερωτική ιστορία στο τέλος. Α, και από τις συνεδρίες του Βίντσε με τους πελάτες ξεχωρίζω την ανάλυση του για το εμβληματικό διήγημα του Κάφκα Η μεταμόρφωση, το επεισόδιο με τη συμμετοχή του στην πορεία μεταναστών και την αναπάντεχη και έντονη σκηνή που ακολουθεί μετά. Σας αφήνω με μια ερώτηση που βασανίζει και εμένα μετά την ανάγνωση του βιβλίου, αν χάνατε τα πάντα και μπορούσατε να διατηρήσετε ζωντανή μια ανάμνηση, ποια θα ήταν αυτή;\nΑπό τη Σταυρούλα Μακρή\nΚάραβαλ, της Stephanie Garber\nΖώντας μια καθημερινότητα ελεγχόμενη αυστηρά από τον πατέρα της, η Σκάρλετ μετά από την πίεση που δέχεται να παντρευτεί, αποφασίζει να το σκάσει με την αδερφή της Τέλα. Το Κάραβαλ ερχόταν κοντά τους και ήταν η ευκαιρία που περίμεναν τόσο καιρό. Ένα κυνήγι θησαυρού γεμάτο μυστήριο και μαγεία. Μόνο που τα σχέδιά της χαλάνε όταν ο δημιουργός του παιχνιδιού αποφασίζει πως το έπαθλο είναι η ίδια της η αδερφή. Έτσι, μπλεγμένη ανάμεσα στους παίκτες παίρνει το ρίσκο να μπει όσο πιο βαθιά γίνεται στο παιχνίδι για να τη βρει και να τη σώσει. Όμως το Κάραβαλ παίζει με το μυαλό σου. Τίποτα δεν είναι όπως φαίνεται. Είναι ένας κόσμος δημιούργημα της φαντασίας του Λέτζεντ, του αρχηγού του παιχνιδιού με κρυφή ταυτότητα.\nΜια σαγηνευτική ιστορία της Stephanie Garber που ήρθε για να μας παραπλανήσει. Ένα βιβλίο γεμάτο μαγεία, μυστήριο, έρωτα και δράση που είναι κατάλληλο για να ξεφύγεις από τη πραγματικότητα. Σε παρασύρει στον δικό της φανταστικό κόσμο και καταλήγεις, να μην μπορείς να κοιμηθείς μέχρι να το τελειώσεις.\nΑπό την Κωνσταντίνα Διούδη\nΗ Αρχιτεκτονική της Ευτυχίας, του Alain de Botton\nΤην Αρχιτεκτονική της Ευτυχίας την γνώρισα τυχαία μέσα από ένα σωρό από προτεινόμενα βιβλία στην σχολή. Ήταν μια γνωριμία που μου άλλαξε τη ζωή και με έκανε να ερωτευτώ την ουσία της αρχιτεκτονικής, όχι μόνο ως επιστήμη μα και ως τέχνη. Ο Alain de Botton μιλά γι’ αυτήν σαν ερωτοχτυπημένος έφηβος, ποιητής, ιστορικός και φιλόσοφος. Αναλύει την ειδοποιό διαφορά μεταξύ της οικίας και του σπιτικού. Μιλά για κτίρια που καθόρισαν τη πορεία της ιστορίας και σχολιάζει ρεύματα της αρχιτεκτονικής ανά τους αιώνες. Γράφει ένα απολαυστικό βιβλίο, για μηχανικούς και μη, παραδίδοντας μαθήματα αρχιτεκτονικής, κοινωνιολογίας και ψυχολογίας. Μια φράση, αν και είναι εξαιρετικά δύσκολο να διαλέξει κανείς μονάχα μια, ένιωσα πως εκφράζει καλύτερα από το οτιδήποτε τούτο το βιβλίο:\nΗ πίστη στη σπουδαιότητα της αρχιτεκτονικής βασίζεται στην αντίληψη πως είμαστε, με τα καλά μας και τα κακά μας, διαφορετικοί άνθρωποι σε διαφορετικά μέρη- και στην πεποίθηση ότι αποστολή της αρχιτεκτονικής είναι να μας καταστήσει σαφές ποιοι θα μπορούσαμε να είμαστε ιδανικά.\nΑποτελεί ένα υπέροχο ανάγνωσμα για όλους τους μήνες αλλά ειδικά το καλοκαίρι δημιουργεί μια ξέγνοιαστη ατμόσφαιρα και προσφέρει κίνητρο να παρατηρήσει ο αναγνώστης καλύτερα το περιβάλλον του.\nΑπό την Κατερίνα Φλωρογούλια\nΦωτογραφία: Σοφία Μαρία Βερβέρη\nΗ Σκιά του Ανέμου είναι ίσως ένα από τα πιο συγκλονιστικά βιβλία που έχω διαβάσει ποτέ (και πίστεψέ με, έχω διαβάσει πολλά!). Αποτελεί το πρώτο μέρος της τριλογίας του Κοιμητηρίου των Λησμονημένων Βιβλίων και από τις πρώτες σελίδες καταλαβαίνεις ότι πρόκειται για μια ιστορία που έχει τα πάντα. Αστυνομία, έρωτες και μεταφυσικές σκιές του παρελθόντος πλέκονται με μαεστρία από τον ταλαντούχο Κάρλος Ρουίθ Θαφόν, με το βιβλίο και τη φιλαναγνωσία να αποτελούν την αδιόρατη κλωστή του νήματος.\nΤο κουβάρι της πλοκής ξετυλίγεται στη Βαρκελώνη που έχει βγει από τον Παγκόσμιο Πόλεμο και ετοιμάζεται για Εμφύλιο. Ο δεκάχρονος Ντανιέλ οδηγείται από τον πατέρα του στο Κοιμητήριο των Λησμονημένων Βιβλίων, μία δαιδαλώδη, κρυφή βιβλιοθήκη τίτλων που έχουν πάψει πια να εκδίδονται. Διαλέγει τη Σκιά του Ανέμου, το τελευταίο από τα βιβλία του μυστηριώδους Χουλιάν Καράξ. Αυτή του η επιλογή θα καθορίσει τη μετέπειτα πορεία της ζωής του, καθώς θα του είναι αδύνατο να ξεφύγει από τις συνέπειές της.\nΗ γραφή του Θαφόν είναι ονειρική. Σε ταξιδεύει σε μέρη και εποχές που σίγουρα δεν έχεις ζήσει όμως θα εύχεσαι να ήσουν εκεί. Οι χαρακτήρες του σε στιγματίζουν, με τη λάμψη των θετικών τους στοιχείων αλλά και το βάθος των σκοτεινών τους σημείων. Γιατί τι άλλο είναι η σκιά παρά η απουσία του φωτός;\nΤο βιβλίο κυκλοφορεί από τις εκδόσεις Ψυχογιός σε μετάφραση της Βασιλικής Κνήτου.\nΑπό την Σοφία Μαρία Βερβέρη\nΦωτογραφία: Γιώργος Τσομίδης\nΟ Αύγουστος Κορτώ είναι από τους συγγραφείς που όσο εύκολα μπορεί να σε κάνει να πεθάνεις στα γέλια, τόσο εύκολα μπορεί να σε κάνει να λιώσεις στον καναπέ από τα δάκρυα και τα αναφιλητά. Αυτό το βιβλίο παρά τα χιουμοριστικά και αυτοσαρκαστικά στοιχεία που περιέχει, ανήκει στη δεύτερη κατηγορία. Η Κατερίνα, η μητέρα του συγγραφέα, αυτοκτονεί. Παίρνει το λόγο και αφηγείται τη ζωή της. Μιλάει για τις σάπιες σχέσεις με την οικογένεια της. Για το τέρας της κατάθλιψης που πάλευε μαζί του μια ζωή και τελικά νικήθηκε. Για τη σχέση της με το γιο της που παρά τους τόνους πίκρας και πόνου που του μετέφερε, του έδωσε ό,τι απόθεμα αγάπης είχε και δεν είχε. Μια αγάπη που δεν πήρε ποτέ από την οικογένεια της και έπρεπε να τη δημιουργήσει απ’ την αρχή.\nΑυτό το βιβλίο είναι μία (αυτο)βιογραφία του συγγραφέα και της μητέρας του. Είναι το βάρος που κουβαλούσε για χρόνια στην ψυχή του και κατάφερε να το ξεριζώσει από μέσα του, κάνοντάς το λέξεις. Λέξεις σκληρές, αληθινές, ανθρώπινες. Αυτό το βιβλίο δεν έχει την ελαφράδα που ίσως αναζητάς για τις καλοκαιρινές σου διακοπές. Η ψυχική κάθαρση όμως που επιφέρει, θα σε γυρίσει πίσω άλλον άνθρωπο!\nΑπό τον Γιώργο Τσομίδη\nΟ Διάβολος και η Δεσποινίδα Πριμ, του Paulo Coelho\nΦωτογραφία: Νικολέτα Τόλια\nΓιατί να διαβάσεις το βιβλίο Ο Διάβολος και η Δεσποινίδα Πριμ; Γιατί πολύ απλά αναφέρεται στις ζωές όλων μας. Μέσω μιας ιστορίας ενός ματαιόδοξου άνδρα που επισκέπτεται το απομακρυσμένο χωριό Βίσκος, αναδεικνύονται ζητήματα που ταυτίζονται με την ανθρώπινη υπόσταση. Πιο αναλυτικά, η ιστορία ξεκινά όταν ένας ξένος επισκέπτεται το μικρό, οπισθοδρομικό χωριό για να λύσει μια προσωπική του απορία: Ο κόσμος άραγε είναι κακός; Γιατί αν δεν είναι, αυτό σημαίνει ότι ο θεός μας φέρεται άδικα. Κάνει λοιπόν μια δελεαστική πρόταση στην δεσποινίδα Πριμ και παρακολουθεί τις επιπτώσεις αυτού του διλλήματος. Εάν δολοφονήσουν έναν από τους δικούς τους ανθρώπους, τότε θα ανταμειφθούν με άφθονες ράβδους χρυσού. Τι θα κάνουν άραγε οι κάτοικοί του που φημίζονται για το ηθικό τους υπόβαθρο; Είναι τελικά ο άνθρωπος ικανός για τα πάντα;\nΟ Paulo Coelho για ακόμα μια φορά, καταφέρνει μέσω μιας σχετικά απλής ιστορίας να αναδείξει ζητήματα του εσωτερικού μας κόσμου. Τη σύγκρουση δηλαδή του καλού με το κακό και την ελευθερία του ανθρώπου να επιλέγει και να αποφασίζει μόνος του για την πορεία της ζωής του. Διαβάστε το και θα με θυμηθείτε!\nΑπό την Νικολέτα Τόλια\nΆλλες γυναίκες φοράνε τα φουστάνια σου, του Λάκη Λαζόπουλου\nΣχεδόν όλοι μας θεωρούμε τους ανθρώπους που ασχολούνται με την τέχνη, την τηλεόραση άτρωτους, πάντα χαρούμενους, χωρίς προβλήματα. Το βιβλίο του Λάκη Λαζόπουλου με τίτλο Άλλες γυναίκες φοράνε τα φουστάνια σου, το οποίο εκδόθηκε πριν δυο μήνες, έρχεται να μας θυμίσει ότι τίποτα δεν είναι έτσι όπως νομίζουμε. Το βιβλίο είναι αφιερωμένο στην σύζυγό του, Τασούλα, η οποία έδωσε την δική της μάχη με τον καρκίνο. Στο βιβλίο παρακολουθούμε όλη την πορεία της υγείας της. Ο Λάκης Λαζόπουλος αναφέρεται σε προσωπικές τους στιγμές τόσο πριν όσο και μετά την εκδήλωση της ασθένειας. Παράλληλα περιγράφει τα όσα βίωσε ο ίδιος επαγγελματικά και προσωπικά εκείνη την περίοδο αλλά και στο παρελθόν. Όλα αυτά, χωρίς να επισκιάζει το κύριο θέμα που είναι η όλη πορεία της υγείας της συζύγου του.\nΣτο βιβλίο Άλλες γυναίκες φοράνε τα φουστάνια σου, συναντάμε ένα Λάκη Λαζόπουλο μακριά από τα φώτα της δημοσιότητας, χωρίς τη λάμψη της τηλεόρασης. Ένα Λάκη Λαζόπουλο γυμνό, πιο ανθρώπινο από ποτέ. Συναντάμε μια άλλη του πλευρά πιο ευαίσθητη, που ίσως αρκετοί να μην είχαν σκεφτεί ότι υπάρχει. Είναι ένα βιβλίο το οποίο είναι δύσκολο να μην σε αγγίξει, να μην σε κάνει να αναθεωρήσεις πράγματα, να μην συγκινηθείς. Ο Λάκης Λαζόπουλος έχει γράψει ένα βιβλίο στο οποίο δείχνει την αλήθεια του χωρίς φόβο και δεύτερες σκέψεις. Ένα βιβλίο που δεν γίνεται να μην αγαπήσεις αλλά και να μην σε κάνει να εκτιμήσεις ακόμα περισσότερο τον Λάκη Λαζόπουλο.\nΑπό την Χριστίνα Γεωργιάδη\nΠροηγούμενο άρθροChristopher Nolan: Ένας οραματιστής της 7ης τέχνης\nΕπόμενο άρθροΥπάρχει σωτηρία και μετά τη μαζική κουλτούρα;


Στοίχημα: Επικίνδυνη εκτός η Γκοροντέγια - Sportcyclades.gr\nΣτοίχημα: Επικίνδυνη εκτός η Γκοροντέγια\nΣάββατο, 02 Μαΐου 2020 12:07\nΣήμερα Σάββατο (02/05) το κουπόνι του πάμε στοίχημα περιλαμβάνει πλούσιο “μενού”, τηρουμένων των συνθηκών. Πλήρης δράση σε όλες τις κατηγορίες της Λευκορωσίας, ενώ στη Νικαράγουα διεξάγεται ο πρώτος τελικός της Κλαουσούρα και το Betarades.gr έχει ξεχωρίσει τρία προγνωστικά στοιχήματος για εσάς. Πάμε να δούμε τις σημερινές μας προτάσεις.\nΕπικίνδυνη εκτός η Γκοροντέγια\nΣτις 16:00, στο Yunost Stadium του Μπρεστ, η τοπική Ρουχ υποδέχεται την Γκοροντέγια, στο πλαίσιο της 7ης αγωνιστικής στη Λευκορωσία.\nΗ Ρουχ Μπρεστ βρίσκεται στην 12η θέση του βαθμολογικού πίνακα με συγκομιδή 8 πόντων (2-2-2) και συντελεστή τερμάτων 2-2! Μετά το σπουδαίο διπλό της πρεμιέρας στο Μινσκ επί της Ντινάμο, ακολούθησαν δύο ήττες από Ενερτζέτικ και ΜΠΑΤΕ, αλλά στις τρεις τελευταίες αγωνιστικές είναι αήττητη δίχως να έχει δεχθεί γκολ! Μετά το 1-0 (εντός έδρας) επί της Μινσκ, απέσπασε ισοπαλία (0-0) στην έδρα της Τορπέντο Ζοντίνο.\nΗ Γκοροντέγια από την πλευρά της κατατάσσεται 9η, με 9 πόντους (3-0-3) και τέρματα 3-5. Ξεκίνησε άσχημα τη σεζόν με 2 ήττες, αλλά ανέκαμψε με τρεις διαδοχικές νίκες επί των Μπελσίνα (0-1 εκτός), Ντινάμο Μινσκ (1-0 εντός) και Ενερτζέτικ (0-1 εκτός). Στο πιο πρόσφατο παιχνίδι της υπέκυψε στην ανωτερότητα της ΜΠΑΤΕ Μπορίσοφ (0-2 εντός).\nΗ Ρουχ Μπρεστ σκοράρει με τρομερή δυσκολία (μόλις 2 γκολ σε 6 αγώνες) και σήμερα θα παραταχθεί δίχως δύο βασικότατους παίκτες. Από την άλλη, η Γκοροντέγια έχει ανεβάσει ρυθμούς το τελευταίο διάστημα και έχει δείξει ότι την βολέυουν τα εκτός έδρας παιχνίδια (2-0-1). Επιλογή μας από την αναμέτρηση το Χ2 σε απόδοση 1.95.\nΥψηλό σκορ στην πρωτεύουσα\nΣτις 18:00, στο Tractor Stadium του Μινσκ, η τοπική Ντινάμο φιλοξενεί τη Σλάτσκ για την 7η αγωνιστική της Vysshaya Liga.\nΗ Ντινάμο φαίνεται πως έχει ξεπεράσει το κακό ξεκίνημα στη σεζόν και προέρχεται από δύο πειστικές νίκες . Επικράτησε εντός της Νέμαν Γκρόντνο (2-0) και την περασμένη εβδομάδα έβγαλε διπλό στην έδρα της Σμολεβίτσι (1-3). Έτσι, ανέβηκε στην 7η θέση της βαθμολογίας με 9 βαθμούς και στο -4 από την κορυφή, όπου βρίσκεται η σημερινή της αντίπαλος.\nΗ Σλατσκ αποτελεί την ευχάριστη έκπληξη της σεζόν, αφού μετά από 6 αγώνες στη Λευκορωσία προπορεύεται στην κούρσα με 13 βαθμούς, διαθέτοντας και την καλύτερη επίθεση στη χώρα (12 γκολ). Προέρχεται επίσης από δύο σερί νίκες. Συγκεκριμένα πέρασε από την έδρα της Σαχτιόρ Σόλιγκορσκ (1-2) και την προηγούμενη αγωνιστική λύγισε την Μπελσίνα (3-2 εντός) με γκολ του Μοχάμεντ στο 88ο λεπτό!\nΗ Ντινάμο Μινσκ ανεβάζει στροφές, έχει σκοράρει 5 γκολ στα δύο τελευταία παιχνίδια και σήμερα αντιμετωπίζει την καλύτερη επίθεση της κατηγορίας. Επομένως, το Over 2.5 σε απόδοση 1.98 αξίζει το ποντάρισμά μας.\nΕμπιστοσύνη στη Μανάγκουα\nΤα ξημερώματα (04:00) διεξάγεται ο πρώτος τελικός για την Κλαουσούρα της Νικαράγουας, ανάμεσα στη Ρεάλ Εστέλι και τη Μανάγκουα.\nΗ Ρεάλ Εστέλι τερμάτισε 3η στην κανονική διάρκεια της σεζόν με 35 πόντους σε 18 παιχνίδια και τέρματα (29-11). Στα ημιτελικά των playoffs απέκλεισε την Ντιριάνχεν με νίκη εκτός (0-1) και ισοπαλία στον επαναληπτικό (0-0).\nΗ Μανάγκουα ήταν με διαφορά η καλύτερη ομάδα της κανονικής σεζόν, αφού τερμάτισε 1η, με 42 βαθμούς, στο +7 από τους διώκτες της και σκόραρε 33 φορές! Στα ημιτελικά ήρθε ισόπαλη 0-0 στην έδρα της Βάλτερ Φερέτι και στον επαναληπτικό επικράτησε 4-2, με δύο γκολ από το 70’ και μετά.\nΔεν δικαιολογείται να προσφέρεται ως ξεκάθαρο φαβορί η Ρεάλ Εστέλι απόψε, αφού η Μανάγκουα ήταν η καλύτερη ομάδα του πρωταθλήματος. Θα πάμε με τους φιλοξενούμενους στο Χ2, σε απόδοση 1.70.\nΕπισκεφθείτε το Betarades.gr , διαβάστε καθημερινά αναλύσεις για όποια αθλητική δράση διεξάγεται στον πλανήτη. Όλα τα αθλήματα, αληθινά και εικονικά, βρίσκονται στο Betarades.gr, ενώ θα βρείτε αξιολογήσεις για όλες τις νόμιμες στοιχηματικές ιστοσελίδες στην Ελλάδα, όπως και για όλα τα νόμιμα online casino. Μπορείτε, παράλληλα, να επισκεφθείτε το κανάλι μας στο Youtube και στο Twitch, όπου τα βίντεο και τα Live Streams συνεχίζονται και αυτή τη δύσκολη περίοδο, με στόχο να σας κρατούν συντροφιά εν μέσω καραντίνας.\nΠερισσότερα σε αυτή την κατηγορία: « Στοίχημα: Δυάδα επιλογών από Λευκορωσία! Στοίχημα: Δυο πιθανοί άσσοι στη Λευκορωσία »\nΣτοίχημα: Δυνατά σημεία από το EURO - Το Παρολί φτάνει…\nΣτοίχημα: Tι να παίξετε στην πρεμιέρα του EURO - 3αδα για…\nΣτοίχημα: Καλπάζει το Ελσίνκι, σκορ και θέαμα στο Λαύριο…\nΣτοίχημα: Φιλικό - αγγαρεία & μπασκετικά Over - τριάδα…\nΣτοίχημα: "Τρύπιες" άμυνες στην Πολωνία, φορτσάρει ο…\nΣτοίχημα: Ώρα αντίδρασης στους τελικούς - δυνατή τριάδα…\nΣτοίχημα: Γκολ στα γαλανόλευκα, επιθέσεις “φωτιά” στα…\nΣτοίχημα: Πρόβα για το EURO με… προσοχή - Σε απόδοση…\nΣτοίχημα: Δυνατή πρόβα για Ιταλία, δίχως όρεξη για άμυνα…\nΣτοίχημα: Βροχή τα γκολ σε Βρυξέλλες & Λα Πας - δυνατή…\nΣτοίχημα: Φουλ του γκολ στην Αγγλία, άμυνα μπετόν η…\nΣτοίχημα: Μόρκαμ για άνοδο, "βρυχάται" η Μπόκα Τζούνιορς…


Δραστηριότητες κοντά σε: Domaine Château de Cîteaux\nDomaine Château de Cîteaux, Meursault - Κριτικές\nΝο 2 από 15 δραστηριότητες - Meursault\n7 Place de la Republique | Le caveau sera fermé pendant nos congés du 29 Juillet au 23 Août, à très bientôt., 21190 Meursault, Γαλλία\nΌμορφα σχεδιασμένων κρασί\nΑυτό το Chateau παρέχει λεπτομερές σχεδιασμένων κρασιά για μια πολύ λογική τιμή. Η εξυπηρέτηση στο κατάστημα είναι πολύ επαγγελματική, εξυπηρετικό και καταρτισμένο. Η θέα από τη βεράντα είναι επίσης πολύ ωραίο. Συνιστάται ανεπιφύλακτα.\nΝα πάρετε ένα δωμάτιο με βεράντα\nΜείναμε εδώ για 2 νύχτες και πραγματικά το απολαύσαμε. Το δωμάτιο και το μπάνιο ήταν ευρύχωρο με βάση τα ευρωπαϊκά πρότυπα και πλήρη ενημέρωση. Η πόλη βρίσκεται σε μικρή απόσταση με τα πόδια και η υπέροχη --όπου προμηθευτήκαμε μία νύχτα ψωμί, τυρί και κρέας στο...σούπερ μάρκετ και ένας φούρνος--και κάθισε στη μεγάλη βεράντα μπορείτε να απολαύσετε μερικά από τα κρασιά που είχαμε αγοράσει εκείνη την ημέρα. Η θέα προς την πόλη και τους αμπελώνες ήταν τέλεια. Ένα βράδυ φάγαμε δείπνο στο εστιατόριο και ήταν εξαιρετική. Το πρωινό είχε πολλές επιλογές. Ο καθένας μιλούσε τέλεια Αγγλικά, αλλά ήταν πολύ ανεκτική από εμάς προσπαθούν να μιλούν Γαλλικά. Θα ήθελα να μπορούσα να θυμάμαι το όνομά του ο κύριος που διήρκεσε το εστιατόριο καθώς ήταν ιδιαίτερα φιλόξενο και διασκεδαστικό.Περισσότερα\nΘαυμάσια πικ-νικ μεσημεριανό στη βεράντα\nΤο πικ-νικ στη βεράντα ήταν πολύ ευχάριστη. Είχαμε 5 διαφορετικά κρασιά που έχετε επιλέξει για κάθε πιάτο. Η ποιότητα του φαγητού ήταν πολύ καλό και κρασιά απόλυτη αντιστοιχία. Ένα πραγματικά χαλαρό περιβάλλον με θέα στον αμπελώνα. Αφού προσπάθησε Chateau mersault χθες, αυτό ήταν ξεπερνά κατά...πολύ όσον αφορά την ποιότητα και αξία για τα χρήματα. Τα κρασιά,κατά τη γνώμη μου, είναι πολύ καλής ποιότητας και μπορούσαν να συγκριθούν με άλλα τοπικά κρασιά. Αν είστε στο Meursault την ανάγκη να δώσουμε 2 μέρες νωρίτερα για πικνίκ προετοιμασία που θα μπορούσε να εμποδίσει παροδικό εμπόριο, αλλά αν είναι οργανωμένο, πάω!!Περισσότερα\nΛάβετε γρήγορα απαντήσεις από το προσωπικό του Domaine Château de Cîteaux και από προηγούμενους επισκέπτες.


«Λοξή ομορφιά» του Φώτη Θαλασσινού\nΗ γυναίκα του ήταν γυμνή μέσα στο νερό. Την ακούμπησε καυλωμένος στο στήθος και το σώμα της, σαν να μην είχε ζωή μέσα του, πήρε την απαραίτητη ώθηση για να ξεκινήσει το κολύμπι του μέσα στα στάσιμα νερά ενός λησμονημένου ποταμού ή πιο σωστά μιας ακόμα Στυγός. Το σώμα της ταξίδεψε στα ελώδη νερά ακολουθώντας τη φυσική κατωφέρεια της κοιλότητας του νερού. Ο άντρας την άφησε μόνη της και σαγηνεμένος με γοργό βηματισμό περπάτησε πάνω σ’ ένα σμιλεμένο απ’ τον άνεμο ανάχωμα, πάνω σε αλλεπάλληλους λοφίσκους. Σταμάτησε όταν έφτασε στον ακροτελεύτιο, στη συμβολή των υφάλμυρων υδάτων του ποταμού με τα αλμυρά της θάλασσας. Παρέμεινε ατάραχος και με σκυμμένο το κεφάλι του στο υγρό κάτοπτρο υποτονθόρυσε σκοτεινούς συνειρμούς προς τη θάλασσα.\nΉταν ατάραχος. Ατάραχος όπως ο ιδανικός αυτόχειρας πριν από την εθελούσια τελευτή του. Σαν γαληνεμένος κατά τον τρόπο που ένας καταθλιπτικός καθώς λιγοψυχά βυθίζεται στους εσωτερικούς του δαίμονες και ο ομοτράπεζός του νομίζει γι’ αυτόν πως βιώνει κάποιου είδους παροιμιώδη γαλήνη. Ατάραχος όπως ο σατανιστής που μέλπει ύμνους προς τους δαίμονες ενώ την ίδια ώρα τους ορά σε σκοτεινές και παμμίαρες συνευρέσεις. Όπως ο παραδομένος στις ερωτικές θωπείες του συντρόφου του.\nΈτσι καθόταν ο άντρας στην άκρη εκείνου του αναχώματος και κοίταζε τις μικρές δίνες που εμφανίζονταν κατά την εισροή του πολύ μικρού ποταμού μέσα στη μεγάλη θάλασσα. Μινύριζε ελάχιστες ποιητικές και αλλοπρόσαλλες σκέψεις του για την ομορφιά μπροστά στα πόδια του. Μετέφραζε τις εικόνες ομορφιάς που έβλεπε μ’ έναν ιδιαζόντως προσωπικό και στρεβλό τρόπο. Περίμενε, ψιθύριζε και έβλεπε. Έβλεπε τη θάλασσα και σκεφτόταν όλα τα ανθρώπινα, βιολογικά και πολιτισμικά υγρά που κατέληγαν σ’ αυτή. Σκεφτόταν τους τόνους από αίμα και σπέρμα, δάκρυα και ιδρώτα μέσα στα βάθη της. Τα ξεχώριζε απ’ το σύμφυρμα των υπόλοιπων ουσιών που ξεβράζονταν στα πελάγη και τους ωκεανούς με μια υπερφυσική δύναμη της φαντασίας του. Ρέμβαζε και αναθυμόταν ό,τι πιο ειδεχθές είχε ακούσει από άλλους για τη θάλασσα. Γι’ αυτόν, το αποτροπιαστικό ήτανε όμορφο. Έβλεπε μέσα στη θάλασσα με τα μάτια της ενατένισης και της διόρασης πλάσματα αταξινόμητα στα είδη των ζώων που επιβίωναν σ’ αυτή. Φανταζόταν μπροστά στα πόδια και στην αδιαφεγγή μολυσμένη θάλασσα σκιές-περιγράμματα κητωδών με πλοκάμια. Ετεροειδογενή ευφυή θηλαστικά των νερών διαπερνούσαν τις εικόνες των καταιγιστικών υποβλητικών ψευδαισθήσεών του. Τα ζώα συνάζονταν μεταξύ τους, αναδύονταν απ’ το θαλασσινό νερό και θηλυκώνονταν πάνω στις λείες επιφάνειες του δέρματος του άντρα. Ο άντρας έσφαζε και συνουσιαζόταν στο κρεσέντο του παραληρήματός του. Γι’ αυτόν ο φόνος των φανταστικών και όμορφων τεράτων ήταν μια πράξη ερωτική. Η δολοφονημένη ομορφιά εξιδανικευόταν στη σκέψη του με τον πιο νοσηρό τρόπο. Το τέλος του χρόνου της της έδινε την επίφαση της αιωνιότητας. Όσο θα ζούσε αυτός ο άντρας, η μνήμη του θα έκανε τα πράγματα της ζωής του που παρέρχονταν να φαντάζουν αιώνια. Μέσα σ’ αυτή τη νοερή ατμόσφαιρα με τα σπλάχνα του να θερμαίνονται από την παρηγορητική επιρροή των φαντασιώσεών του ανέμενε να φτάσει στα πόδια του η μοναδική αληθινή και απτή ομορφιά της περιοχής των υδάτων. Στα βρόμικα νερά –μα πάντα μπλε– που ήτανε μπροστά του παρεισέδυσε μια κόκκινη υγρή λωρίδα αίματος απολύτως αυτόνομη από τους νόμους της διαλυτότητας. Η στιγμή της έλευσης του αίματος του θύμισε την ομορφιά ενός λιβαδιού κατάσπαρτου με πένθιμα μοβ κυκλάμινα και με ελάχιστες παπαρούνες φρέσκες να καταλάμπουν όπως το σταγονίδιο του αίματος στο τρυπημένο δάχτυλο. Ευθυτενής στάθηκε εντελώς ακίνητος και περίμενε έπειτα απ’ το αίμα την εικόνα που τον είχε αφήσει εκεί πάνω απ’ τα νερά να δημιουργεί όλη αυτή την ατμόσφαιρα όμορφου ζόφου. Το σώμα της σφαγμένης του γυναίκας ξεπρόβαλε μπροστά του σαν σμιλεμένη, αγαλμάτινη, εγκλωβισμένη και αιώνια ομορφιά. Ακινητοποίησε για ώρες με ένα ξύλινο ραβδί το σώμα που ταξίδευε. Πήρε ζωή και ισόβιο έρωτα απ’ την απαράμιλλη ομορφιά του γαληνεμένου άψυχου κορμιού. Ύστερα έφυγε και άφησε τη γυναίκα του να ταξιδέψει προς τη σκοτεινιά.


Το Beat πάει Buenos Aires- Επεκτείνεται στη Λατινική Αμερική | Οικονομία Ειδήσεις\nΤο Beat πάει Buenos Aires- Επεκτείνεται στη Λατινική Αμερική\nΤο Beat πάει πλέον και στο Buenos Aires- Επεκτείνεται στην Λατινική Αμερική\nΓΡΑΦΕΙ: THETOC TEAM published 25 Νοε. 19 (12:29)\nΤο Beat συνεχίζει να επεκτείνεται στη Λατινική Αμερική και όπως ανακοινώνει η εταιρία, επεκτείνει τη λειτουργία της στην πρωτεύουσα της Αργεντινής, αλλά και σε εννέα νέες πόλεις στο Μεξικό και στην Κολομβία, όπου ήδη έχει παρουσία.\nΈτσι, στο χάρτη του Beat προστίθεται πλέον το Buenos Aires, και οι πόλεις Durango, Villahermosa, Querétaro, Saltillo, León, Aguascalientes και La Laguna στο Μεξικό, και Bucaramanga και Barranquilla στην Κολομβία. Με τη νέα αυτή επέκταση το Beat έχει πλέον παρουσία σε 22 πόλεις στη Λατινική Αμερική. Το Beat αναμένει την εγγραφή χιλιάδων οδηγών και επιβατών με το λανσάρισμά του στις νέες πόλεις.\nΣήμερα, ο Beat είναι ο #1 παίκτης στην έδρα του την Ελλάδα, αλλά και στο Περού, ο #2 παίκτης στην Κολομβία και τη Χιλή, και έγινε γρήγορα ο #3 παίκτης στο Μεξικό, μέσα σε λίγους μήνες μετά την είσοδο του στην αγορά. Σχεδόν 500.000 οδηγοί είναι εγγεγραμμένοι στην εφαρμογή παγκοσμίως, ενώ περισσότεροι από 14 εκατ. επιβάτες απολαμβάνουν την υπηρεσία.\nΗ εταιρία διατηρεί γραφεία σε όλες τις αγορές που λειτουργεί, με πιο πρόσφατο αυτό στο Buenos Aires. Τα κεντρικά γραφεία της Beat παραμένουν στην Αθήνα, απ’ όπου εργάζονται οι μισοί από τους 750 εργαζομένους της. Παράλληλα, η Beat εγκαινίασε πρόσφατα ένα Tech & Engineering γραφείο στο Άμστερνταμ, που στόχο έχει να προσελκύσει ταλέντο από όλη την Ευρώπη, με έμφαση στους τομείς της Τεχνητής Νοημοσύνης (AI) και της Μηχανικής Μάθησης (ML). Παράλληλα, η εταιρεία εγκαινιάζει σύντομα και τα νέα της κεντρικά γραφεία στην Αθήνα, στο κτίριο "The Orbit”, επί της Λ. Κηφισίας.


....ΠΑΛΑΛΟΣ, ΠΑΛΑΛΟΙ & ΠΑΛΑΛΑ....: ΑΣ ΞΥΠΝΗΣΟΥΜΕ ΟΣΟ ΕΙΝΑΙ ΚΑΙΡΟΣ...\nΑΣ ΞΥΠΝΗΣΟΥΜΕ ΟΣΟ ΕΙΝΑΙ ΚΑΙΡΟΣ...\nΑΡΘΡΟ ΤΟΥ DR MARK WEISBROT\nΑναδημοσίευση από το FCPAOK.gr\nΣας παραθέτουμε ένα αποκαλυπτικό άρθρο γραμμένο από τον Δόκτωρα Mark Weisbrot, διακεκριμένο οικονομολόγο (Washington D.C.) που έζησε τα γεγονότα της Αργεντινής από κοντά. Γεγονότα που έχουν άμεση σχέση με αυτά που συμβαίνουν και θα συμβούν στο προσεχές μέλλον στη χώρα μας. Αυτά που θα διαβάσετε, δεν είναι τα λόγια κάποιου θεοσεβούμενου ή κάποιου ανθρωπιστή, αλλά ούτε και αυτά ενός ξεπεσμένου ή ξεχασμένου κομμουνιστή ή ρομαντικού αριστερού. Είναι τα λόγια ενός τεχνοκράτη, που έζησε την καταστροφή μίας περήφανης χώρας όπως η Αργεντινή...\nΕρώτηση: Στην Ελλάδα κύριε καθηγητά, δεν γνωρίζουμε πολλά για το τι έγινε στην Αργεντινή με το ΔΝΤ. Το μόνο που θυμάμαι (και μ’ έχει σημαδέψει), είναι ένα πλάνο από κάπου ψηλά, που έδειχνε μία «αδέσποτη» αγελάδα να τρέχει και κόσμο, πολύ κόσμο, να την κομματιάζει ενώ ήταν ζωντανή (!) όπως έλεγε ο σπίκερ, για να εξασφαλίσει κρέας.\nΟ μόνος τρόπος να επιβιώσετε είναι επί ένα μήνα κάθε ημέρα συνέχεια να βγαίνετε σύσσωμοι και ενωμένοι 8 εκατομμύρια άνθρωποι, (μιλάω για τους ενήλικες), στους δρόμους μέχρι να ανασταλούν όλες μα όλες οι καθημερινές λειτουργίες.\nΜόνο κατ’ αυτόν τον τρόπο θα εκβιαστεί η Ευρωπαϊκή Ένωση αρκετά ώστε να δώσει χρήματα και άτοκα μάλιστα, τα οποία και διαθέτει.\nΗ Ε.Ε. δεν επιθυμεί κάτι αντίστοιχο, μα πρέπει να ασκηθεί η κατάλληλη πίεση πλέον από κάτω προς....τα πάνω και όχι αντιστρόφως.\nΜάλιστα ακούγεται ταυτόχρονα σε πολλούς κύκλους στη Γενεύη όπου ζω, ότι η Ελβετία θα δώσει ως δώρο στην Ελλάδα, δίχως απαίτηση επιστροφής, 100 δις. ώστε να μην οδηγηθεί ευρωπαϊκή χώρα, με τέτοιες τραγικές συνέπειες, στο στόμα του λιονταριού. Πιστέψτε με, στην Ουγγαρία ήταν πιο ομαλά τα πράγματα, στην Ελλάδα προετοιμάζεται το έδαφος για μαζική καταστροφή όλου του κοινωνικού ιστού με τραγικές συνέπειες, όπου το μηνιαίο εισόδημα ακόμα και στις ιδιωτικές εταιρίες θα μειωθεί από 1000 ευρώ φερ'ειπείν, στα 250 ευρώ, ενώ οι τράπεζες θα επιτρέπουν την ανάληψη πλαφόν των 100 ευρώ ανά ημερολογιακού μήνα. Η Κυβέρνηση που τώρα σας κυβερνάει, προσφέρει τα κλειδιά στους καρχαρίες του Δ.Ν.Τ. να συμβεί κάτι ανάλογο με αυτό που συνέβη στην Αργεντινή.\nΓι’ αυτό έβγαλαν έτσι αυτές τις ψευτοπόλεις. Έπνιγαν εκεί την οργή και την δυστυχία τους.\nΔεν φανταζόντουσαν τι θα ακολουθήσει....\nΕίχες να κάνεις με ανθρώπους που τους πήρες το σπίτι τους και το χαμόγελο τους. Όχι, ούτε μια στιγμή δεν τους χαρακτήρισα «τρομοκράτες». Θα ήταν άδικο. Φαντάσου να υπηρετείς το Law and Order και να μη μπορείς να κρύψεις την συμπάθεια σου για αυτούς που ίσως από τις τηλεοράσεις θα τους χαρακτήριζες αλλιώς. Ήθελαν τη χώρα τους πίσω.\nΣτην Ελλάδα συμβαίνει και το εξής: τα πετρέλαια στο Αιγαίο επιθυμούν να τα εκμεταλλευτούν πλήρως και μόνο οι Γερμανοί, ώστε κατ’ αυτόν τον τρόπο να εξασφαλίσουν την κυριαρχία τους και επιτέλους να βγούνε νικητές από έναν παγκόσμιο πόλεμο έχοντας ήδη δημιουργήσει 2 και χάνοντάς τους.\nΥ.Γ.: Για κάποιους που θα σκεφτούν ότι πολιτικοποιούμε τον οπαδικό αυτό χώρο, θα σας υπενθυμίσουμε ότι όλα τα δεινά που θα έρθουν στη χώρα μας, θα επηρεάσουν άμεσα και την ομάδα μας. Ο ΠΑΟΚ είναι η ομάδα του λαού. Μια ομάδα που ο μοναδικός χορηγός της είναι ο απλός κόσμος. Το ξεπούλημα της χώρας στο Δ.Ν.Τ. και η μείωση του εισοδήματος των εργαζομένων, θα έχει αντίκτυπο στην πορεία του συλλόγου. Γιαυτό λοιπόν, μετά τα δραματικά αυτά γεγονότα που συνέβησαν τις τελευταίες ώρες, θεωρούμε ότι είναι πολύ πιο σημαντικά και από την διεξαγωγή ενός αγώνα, έστω κι αν αυτός είναι ένας κρίσιμος αγώνας ΠΑΟΚ ολυμπιακός για τα πλέι οφ...\nΑναρτήθηκε από Platon στις 5/06/2010 01:05:00 μ.μ.\nΑυτά πυ έγιναν στην Αργεντινή θα μοιάζουν με παιδική χαρά μπροστά σ' αυτά που θα συμβούνε στην Ελλάδα.\nΠέμπτη, Μαΐου 06, 2010 11:04:00 μ.μ.\nΔεν πρόκειται να συμβεί τίποτα παραπάνω και θα έλεγα καλά θα κάνουμε να σταματήσουμε την καταστροφολογία και να αρχίσουμε να δουλεύουμε. Αρκετά πια με τις εξυπνάδες του κάθε ¨"διακεκριμένου οικονομολόγου" που ως δήθεν θεός αμολάει την παπαριά του για να τρομοκρατήσει τον κόσμο. Η Βραζιλία έζησε ΔΝΤ και βγήκε αλώβητη. Το ίδιο η Τουρκία, τώρα η Ρουμανία. Φυσικά δεν είμαι υπερ του ΔΝΤ, το οποίο πραγματικά πίνει το αίμα των ανθρώπων, αλλά το κάνει όταν οι ίδιοι αυτοί άνθρωποι του δίνουν το δικαίωμα. Όταν οι ίδιοι δεν μπορούν να μοιράσουν δύο γαϊδουριών άχυρα, τότε του ανοίγουν την πόρτα. Σύμφωνοι αργήσαμε να δράσουμε. Σύμφωνοι φταίνε όλοι οι πολιτικοί και εμείς που τος ψηφίσαμε. Τώρα όμως καιγόμαστε. Πρώτα να σβύσουμε τη φωτιά και μετά να δούμε τις πταίει. Ευθύνες μετά, όχι τώρα. Γιατί διαφορετικά θα καεί το σπίτι μας και εμείς θα συνεχίσουμε να ζητάμε ευθύνες! ΕΛΕΟΣ!\nΗ ουσία είναι ότι ήρθε το τέλος του παρασιτισμού, των επιδοτήσεων, του "τα κονομάω χωρίς να δουλεύω", του διεκδικώ χωρίς να παράγω, των τεμπέληδων δημοσίων υπαλλήλων (όχι όλων, αλλά πολλών), του αδηφάγου δημοσίου τομέα και κάποιων αγροτών που ζούσαν μόνο με επιδοτήσεις. Η απάντηση στην κρίση είναι πλέον εδώ που φτάσαμε μόνο μια: ΔΟΥΛΕΙΑ, ΔΟΥΛΕΙΑ, ΔΟΥΛΕΙΑ. Η χώρα δεν παράγει και καταναλώνει περισσότερα από ότι παράγει. Γιατί γίνεται αυτό; Πολύ απλά γιατί...δεν παράγει, γιατί είτε δεν δουλεύουμε, είτε δεν δουλεύουμε σωστά. Ας παράξουμε πρώτα έργο και μετά διεκδικούμε. Διαφορετικά διεκδικούμε πράγματα που...δεν υπάρχουν! Ξέρω ότι θα μου τα χώσετε όλοι σας, αλλά αυτό πιστεύω και αυτό θα πιστεύω πάντα. Πρώτα πτωχεύσαμε ως άνθρωποι και μετά ως λαός. Το μόνο που μας ένοιαζε ήταν να τα κονομάμε χωρίς να δουλεύουμε. Τώρα αυτά ξεχάστε τα...Όσο πιο σύντομα δουλέψουμε και παράξουμε έργο, τόσο πιο γρήγορα θα ξεφορτωθούμε τα τομάρια του ΔΝΤ. Εμείς θα σώσουμε τη χώρα μας και μόνο εμείς. Το κακό είναι ότι την πλήρωσαν και όσοι δεν φταίνε, όπως οι φτωχοί συνταξιούχοι. Αυτό όμως μας δείχνει ότι αδρανήσαμε κι εμείς. Όπου βλέπαμε παρατυπία έπρεπε να την καταγγέλουμε και όχι να λέμε "ωχ αδελφέ". Ακριβώς για να μην την ξαναπληρώσουν όσοι δεν φταίνε. Αυτό θα κάνω κι εγώ. Όπου βλέπω καθεστώς ασυδοσίας, ανθρώπους να κλέβουν το κράτος ή τον κόπο άλλων, λαμόγια και καθάρματα που κερδοσκοπούν, δεν θα τους αφήσω σε χλωρό κλαρί. Αγαπητοί κηφήνες...the party is over....\nΆλλο δημοκρατία, άλλο ασυδοσία. ΤΕΛΟΣ.\nΔευτέρα, Μαΐου 10, 2010 3:37:00 μ.μ.\nΔημητρη, ειπες πολλα και ειπες πολλα σωστα. Ευχομαι μεσα απο αυτη τη κρισιμη για ολους μας περιοδο να βγουμε νικητες, ηθικα και οικονομικα.\nΑλλα να δουλεψουμε ολοι μας γι αυτο κι οχι μονο ο απλος λαος.\nΑν συνεχισουν να πινουν το αιμα του λαου, οπως κανουν τωρα ή εως τωρα , τοτε ειναι πολυ πιθανο να εχουμε μια λαϊκη εξεγερση με ολα οσα επακολουθουν.\nΑκου την μπαλαντα του κυρ-Μεντιου απο τον Ξυλουρη και θα καταλαβεις τι εννοω. Αν και το ξερεις αδερφε!!!\nΕγω ειμαι μαζι σου!!! Αλλα απαιτω πολλα, τα απαιτω ΟΛΑ!!!\nΤρίτη, Μαΐου 11, 2010 6:25:00 μ.μ.\nΑδελφέ μου Πλάτων ότι έγραψα το έγραψα με πόνο ψυχής. Πονάω όπως όλοι οι Έλληνες. Θέλω πίσω τη χαμένη μου περηφάνεια. Απο 20 χρονών παιδάκι δουλεύω 10-11 ώρες την ημέρα χωρίς διακοπή. Ακριβή ζωή δεν έκανα, ποτέ δεν άπλωνα τα πόδια μου έξω από το στρώμα. Μάλλον το αντίθετο έκανα, έστω κι αν μπορούσα παραπάνω. Τότε όλοι μου έλεγαν πάρε κι αυτό, πάρε κι εκείνο, πάρε και το ακριβό αυτοκίνητο, βγάλε και 4 πιστωτικές. Αντίθετα, εργατικό μερμήγκι ξόδευα ότι χρειάζονταν για να περνάω αξιοπρεπώς εγώ και τα παιδιά μου και τιποτα παραπάνω. Τότε κάποιοι με λοιδωρούσαν, με έλεγαν μίζερο. Μόνο που δεν ήμουν, απλά ήμουν προσγειωμένος. Έτσι, κάτι κατάφερα. ΄Εφτιαξα ένα σπιτάκι χωρίς δάνειο και αγόρασα επίσης χωρίς δάνειο ένα φθηνό αυτοκινητάκι. Τώρα, έχω τις άμυνές μου. Ωστόσο θα πληρώσω χωρίς να φταίω περισσότερο από κάτι άλλους. Κι αυτό με πονάει. Δεν μπορώ πλέον να βλέπω ανθρώπους που το μόνο που ξέρουν είναι να διεκδικούν χωρίς να δουλεύουν. Δεν μπορώ να βλέπω κηφήνες. Κι εσύ πόνεσες στην ξενιτιά για να φτιάξεις ότι έφτιαξες. Εσύ, εγώ και πολλοί όμοιοί μας μπορούμε να φτιάξουμε πάλι την Ελλάδα. Αλλά όπου βλέπω πλέον συνδικαλιστές, κηφήνες δημόσιους υπαλλήλους των 15 και 16 μισθών (υπάρχουν και πολλοί δημόσιοι που πληρώνουν χωρίς να φταίνε, αφού ποτέ δεν πήραν ότι δικαιούνταν) τρελαίνομαι!\nΤο ξαναλέω, εάν δεν ήταν η ισοπέδωση των συνταξιούχων, για όλα τα άλλα μέτρα λέω ΝΑΙ! Είναι απαράδεκτο να βλέπεις ανθρώπους των 30-35 ετών να ασχολούνται...με τη σύνταξή τους! Μα είναι δυνατόν; Κανέναν δεν άκουσα να μιλάει για δουλειά, να δουλέψω παραπάνω...Όλοι την ευκολία τους. Και επίσης, τέρμα η μονιμότητα των δημοσίων υπαλλήλων που εξέθρεψε κηφήνες. Ζητάω συγγνώμη απο όσους δημόσιους υπαλλήλους θίγω, γιατί ξέρω ότι υπάρχουν και ευσυνείδητοι που δεν φταίνε και προσφέρουν πάντα. Αλλά μαζί με τα ξερά, καίγονται και τα χλωρά. Όπως ειπε κι ο Γιωργάκης, το ΔΝΤ δεν θα φύγει με πέτρες, αλλά όταν εμείς αποφασίσουμε να ΔΟΥΛΕΨΟΥΜΕ επιτέλους σε αυτό τον τόπο. Εάν βάλουμε φυλακή τα λαμόγια, εάν καταγγέλουμε τα φακελάκια και τα γρηγορόσημα.\nΤο θέμα είναι μεγάλο και έχει πολλές πτυχές. Αλλά θέλω να ξανανιώσω υπερήφανος,πιστεύω στο αίσθημα αυτοσυντήρησης των Ελλήνων. Αξίζουμε πολλά, όταν μας πιάσει το φιλότιμο, κάνουμε για 10. Αλλά το ρημάδι το φιλότιμο, έρχεται πολύ αργά...Και δεν μου αρέσει η καταστροφολογία αυτών που τους αρέσει το χάος, απλά γιατί δεν έχουν τίποτα να χάσουν! Όταν δεν έβαλαν ποτέ τους στην άκρη μια δεκάρα, όταν μένουν στο ενοίκιο, όταν κάνουν έξαλλη ζωή, όταν χρωστάνε 10 πιστωτικές, τι έχουν να χάσουν αν όλα γίνουν μπάχαλο; ΤΙΠΟΤΑ! Ε, λοιπόν αυτούς δεν πρέπει να τους αφήσουμε να καταστρέψουν τη χώρα που αυτή την ώρα κάνει μια τιτάνια προσπάθεια ανασύνταξης.\nΦυσικά υπάρχουν και οι άνθρωποι που διαδηλωνουν σωστά, σε δημοκρατικά πλαίσια. Δεν μιλάω γι΄αυτούς, να μην παρεξηγηθώ.\nΣε ευχαριστώ αδελφέ μου για την υπομονή, που αντέχεις τις όποιες απόψεις μου. Ο θεός να σε έχει καλά και να μας δίνεις αφορμή για σκέψη, όπως κάνεις πάντα! Να είσαι καλά!!!\nΤρίτη, Μαΐου 11, 2010 7:57:00 μ.μ.


Πήραν το νόμο στα χέρια τους οι εργαζόμενοι - CNN.gr\nΠήραν το νόμο στα χέρια τους οι εργαζόμενοι\n14:55 Τρίτη, 06 Οκτωβρίου 2015\nΟι εικόνες με τα δύο υψηλόβαθμα στελέχη του ομίλου Air France/KLM να φυγαδεύονται ημίγυμνα και ανήμπορα μετά από την άγρια επίθεση εξαγριωμένων εργαζομένων έκαναν το γύρο του κόσμου και προκάλεσαν έντονες αντιδράσεις στον πολιτικό κόσμο αλλά και την κοινή γνώμη της Γαλλίας.\nΠερίπου 100 εργαζόμενοι του ομίλου κατέφυγαν στη λύση της αυτοδικίας: Έσπασαν τον αστυνομικό κλοιό και έφτασαν έως το χώρο όπου συνεδρίαζαν τα μέλη του Δ.Σ της εταιρείας. Επιτέθηκαν σε δύο μεγαλοστελέχη του ομίλου, τον διευθυντή της εταιρείας, Ορλί Πιερ Πλισονιέ και τον υποδιευθυντή του τμήματος ανθρωπίνου δυναμικού, Ξαβιέ Μπροσέτα, οι οποίοι μετά βίας γλίτωσαν το λιντσάρισμα.\nΑφορμή στάθηκε το δρομολογούμενο σχέδιο της διεύθυνσης για περικοπή 2.900 θέσεων εργασίας. Σχέδιο που στοχεύει στην οικονομική βιωσιμότητα της εταιρείας που έχει υποστεί πλήγμα από τον ανταγωνισμό των εταιρειών χαμηλού κόστους.\nΤην παραδειγματική τιμωρία των δραστών ζήτησε ο Γάλλος πρωθυπουργός, Μανουέλ Βαλς: «Αυτές είναι πράξεις κακοποιών. Η βία είναι μη αποδεκτή. Πρέπει να υπάρξουν σοβαρές ποινές», τόνισε χαρακτηριστικά.\nΟ Βαλς έκανε έκκληση για συνέχιση των διαπραγματεύσεων μεταξύ της εταιρείας και των εργαζομένων ενώ επαναβεβαίωσε τη στήριξη της γαλλικής κυβέρνησης στη διοίκηση της Air France και στην προσπάθειά της για οικονομική εξυγίανση του ομίλου.\nΑπό την πλευρά της και σε μία προσπάθεια αποκλιμάκωσης της ήδη τεταμένης κατάστασης, η διοίκηση της Air France ανακοίνωσε τη διάθεσή της για επανέναρξη των διαπραγματεύσεων με τα συνδικάτα.


ΟΧΙ στο κυκλοφοριακό, είπε σύσσωμη η τοπική κοινωνία… – AMFISSAFACE\nΟΧΙ στο κυκλοφοριακό, είπε σύσσωμη η τοπική κοινωνία…\nΤου Νίκου Δρόλαπα ΚΑΝΕΝΑ περιθώριο δεν άφησαν στον κ. Δήμαρχο Δελφών να υλοποιήσει την αλλοπρόσαλλη κυκλοφοριακή μελέτη που έφερε σε δημόσια διαβούλευση. Όλοι οι κάτοικοι της Άμφισσας, αλλά και εκπρόσωποι φορέων και Δημοτικών παρατάξεων, με εξαίρεση 2-3 ωφελούμενους, είπαν ένα μεγάλο ΟΧΙ στο κυκλοφοριακό, που σε περίπτωση ακόμη και δοκιμαστικής εφαρμογής του, θα αναποδογύριζε την...\nΚΑΝΕΝΑ περιθώριο δεν άφησαν στον κ. Δήμαρχο Δελφών να υλοποιήσει την αλλοπρόσαλλη κυκλοφοριακή μελέτη που έφερε σε δημόσια διαβούλευση. Όλοι οι κάτοικοι της Άμφισσας, αλλά και εκπρόσωποι φορέων και Δημοτικών παρατάξεων, με εξαίρεση 2-3 ωφελούμενους, είπαν ένα μεγάλο ΟΧΙ στο κυκλοφοριακό, που σε περίπτωση ακόμη και δοκιμαστικής εφαρμογής του, θα αναποδογύριζε την Άμφισσα.\nΠολλά και τα δημοσιεύματα και οι δηλώσεις, στην τοπική εφημερίδα και τις ιστοσελίδες, που απεικόνισαν το ανοσιούργημα που σχεδίαζαν οι γνωστοί κύκλοι, σε βάρος της πόλης, με πιο χαρακτηριστικά: «Αν αγαπάτε πραγματικά την πόλη μας», «Μη χαλάσετε τη πόλη μας», «Ακούστε την πλειοψηφία», «όχι στα θέλω μιας μικρής ομάδας επαγγελματιών», «θα φέρει ένα ισχυρό “σόκ” στους μόνιμους κατοίκους», «οι καταστηματάρχες εκφράζουν την απογοήτευσή τους», «η μελέτη εντείνει το κυκλοφοριακό και δεν το λύνει», «συνεχίζετε τα λάθη των προηγούμενων» και άλλα… Αυτά είναι μερικά από αυτά που δημοσιεύθηκαν ή ακούσθηκαν.\nΤην ίδια βαρύτητα όμως είχαν και αυτά που δεν ακούσθηκαν…, όπως ήταν η εκκωφαντική σιωπή του εκπροσώπου του Ινστιτούτου Μεταφορών (ΙΜΕΤ), που δεν είπε λέξη με όσα άκουσε από τη θεμελιωμένη κριτική και τις επισημάνσεις των κατοίκων και επαγγελματιών της πόλης. Το γεγονός δε αυτό, ότι δηλαδή, δεν πήρε ούτε μία φορά τον λόγο, έχει βαρύνουσα σημασία, διότι, δεν αποπειράθηκε να υπερασπισθεί την προτεινόμενη κυκλοφοριακή μελέτη ούτε κατ’ ελάχιστον και είναι προς τιμή του!\nΑνεφάρμοστο, προβληματικό και με τη βαριά σκιά της σκοπιμότητας των συμφερόντων, παγώνει τον χρόνο και τον γυρίζει πολύ πίσω. Το μήνυμα που πρέπει να πήρε ο Δήμαρχος είναι ότι πρέπει να ακούει περισσότερο τους Δημότες και λιγότερο τους φανερούς και κρυφούς υποβολείς, ιδίως εκείνους που τον συνδέουν με την αυτοδιοικητική του καταγωγή.\nΑς γυρίσει πλευρό. Ίσως δει την πόλη από την ενδεδειγμένη οπτική γωνία, αποκομμένη από τα απολιθώματα του παρελθόντος και τα συγγενικά, φιλικά και πελατειακά συμφέροντα. Έτσι, ίσως πάμε λίγο ψηλότερα…\nΑπόφαση χρειάζεται, για αλλαγή πορείας.\nΑν όμως πιστεύει και σέβεται τις διαβουλεύσεις, που τόσο συχνά επικαλείται, οφείλει να εγκαταλείψει κάθε σκέψη εφαρμογής αυτής της κυκλοφοριακής μελέτης και κυρίως να μην επιδιώξει να την εφαρμόσει πιλοτικά, όπως λέει, γιατί αυτό θα είναι ύπουλο κτύπημα στην πόλη, στους Δημότες και τους Επαγγελματίες. Γιατί αυτές οι ενέργειες, έρχονται σε κακοήθη ασυμφωνία με τη Λογική.\nΜε λίγη μέριμνα, το υπάρχον κυκλοφοριακό, με απλές κινήσεις θα είχε βελτιωθεί ώστε να λειτουργήσει χωρίς προβλήματα. Δεν υπάρχει κανένας λόγος, ούτε κάποια διαπιστωμένη παραδοχή που να συνηγορεί γι’ αυτές τις απερίγραπτες ανατροπές.\nΕίναι δυνατόν; Πρέπει, οπωσδήποτε, να καταργηθεί η κεντρική αρτηρία της οδού Γιαγτζή και να διοχετευθεί η κυκλοφορία σε στενά σοκάκια, που οδηγούν μόνο σε κυκλοφοριακή παράλυση, επειδή αυτό αποτελεί προεκλογική υπόσχεση του Δημάρχου προς τους φίλους του; Και ποιες από τις υποσχέσεις του έχει κρατήσει;\nΤότε που τα έλεγε αυτά, έλεγε και διάφορα άλλα, γιατί, ούτε και ο ίδιος πίστευε ότι θα γινόταν Δήμαρχος…\nΑν έχει σκοπό να δουλέψει για την πόλη και την καθημερινότητα που μαστίζει τους Δημότες, είναι πολλά αυτά που πρέπει να κάνει, ακόμη και στο κυκλοφοριακό για να λυθούν τα όποια προβλήματα, απλά, με ρυθμίσεις μικρής κλίμακας. Μέσα, αλλά και έξω από το… ιστορικό κέντρο. Βασικοί δρόμοι δεν έχουν οδική σήμανση. Πώς θα πάει ο επισκέπτης στη Χάρμαινα και το Κάστρο. Πώς θα πάει στο Νοσοκομείο.\nΚάποιοι δρόμοι πρέπει να γίνουν μονόδρομοι, να επεκταθεί η εκ περιτροπής στάθμευση. Ας ανοίξει τους δρόμους που προβλέπονται από το σχέδιο πόλεως και παραμένουν αδιάνοιχτοι, ας αποδώσει στην κυκλοφορία τη βασική οδό Βασιλοπούλου που αποτελεί την Τρίτη κύρια είσοδο της πόλης από Λαμία, οι εκεί ελάχιστες αρχαιότητες που απέμειναν διασώζονται με ένα μικρό γεφυράκι.\nΑς σταματήσει να παρεμποδίζει την τακτοποίηση των δρόμων γύρω από το ΚΤΕΛ Φωκίδας. Εκεί, οι επισκέπτες της πόλης σχηματίζουν τη χειρότερη «πρώτη εντύπωση».\nΑς λάβει μέτρα μείωσης των ταχυτήτων των πάσης φύσεως τροχοφόρων πάνω από 120 χλμ. την ώρα και τους αυτοσχέδιους αγώνες στις κεντρικές οδικές αρτηρίες, των οδών Σαλώνων, Γιδογιάννου, Σιμοπούλου, Κολοβάτας, Θεμ. Μαυροειδή στον συνοικισμό, όπως ζητούν οι κάτοικοι των περιοχών αυτών, τοποθετώντας σύγχρονους πλαστικούς επιβραδυντές ταχύτητας, ιδιαίτερα μπροστά στις πόρτες των Σχολείων για να μη θρηνήσουμε θύματα, ιδίως, στα Σχολικά συγκροτήματα.\nΓιατί ο Δήμαρχος αγνοεί τα συνεχή αιτήματα των Δημοτών, που κατ’ επέκταση αποτελούν και αιτήματα των μικρών μαθητών; Μήπως επειδή τα δικά του παιδιά τα μεταφέρει ασφαλώς στις εκπαιδευτικές αυτές εγκαταστάσεις με ίδια μεταφορικά μέσα;\nΟι θέσεις της ΚΕΔΕ για τον νέο “Καλλικράτη”\nΠολιτικός πολιστισμός: Από τις ωραίες στιγμές του Ελληνικού Κοινοβουλίου!


Μαρία Σπυροπούλου: «Ο Θανάσης Πάτρας έχει "διαβάσει" καλά το παιχνίδι» | in.gr\nΜαρία Σπυροπούλου: «Ο Θανάσης Πάτρας έχει «διαβάσει» καλά το παιχνίδι»\nΗ Μαρία Σπυροπούλου εξηγεί τι έφταιξε και έχασε στη μονομαχία με τη Μαρία Μιχαλοπούλου, αποκαλύπτει ποιος είναι ο πιο στρατηγικός παίκτης και κάνει τη δική της πρόβλεψη για τον τελικό.\n– Πώς αποφασίσατε να πάτε στη «Φάρμα»;\n«Είδα τη διαφήμιση και αποφάσισα να ζήσω την εμπειρία. Έπειτα σκέφτηκα ότι θα είναι μια καλή ευκαιρία, γιατί θα ήθελα να κάνω έναν κλειστό στίβο για τα παιδάκια με ειδικές ανάγκες που έρχονται στο χώρο μου, οπότε τα συνδύασα αυτά, έκανα την αίτηση και με πήραν».\n– Πού εργάζεστε;\n«Είμαι υπεύθυνη και προπονήτρια στο Κέντρο Ιππασίας Σέσκλου».\n– Πώς ήταν, λοιπόν, η εμπειρία;\n«Μοναδική, μια πολύ δυνατή εμπειρία. Είναι άλλο να το φαντάζεσαι και άλλο να το ζεις. Οι άνθρωποι που γνώρισα ήταν εξαιρετικοί και από τον καθένα πήρα τα θετικά του».\nΗ συμβίωση ήταν εύκολη;\n«Γενικά, είμαι ένας άνθρωπος προσαρμοστικός, οπότε δεν είχα κάποιο πρόβλημα».\nΟι δουλειές δεν ήταν δύσκολες;\n«Ήταν συνδυαστικό το πρόβλημα, οι εργασίες με την έλλειψη φαγητού. Αυτό μας δυσκόλεψε αρκετά, γιατί δεν τρώγαμε, δεν είχαμε ενέργεια και δεν μπορούσαμε να είμαστε έτσι όπως θα ήμασταν σε φυσιολογικές συνθήκες».\n– Τι πιστεύετε ότι έφταιξε και χάσατε στη δοκιμασία της αποχώρησης;\n«Στο πρώτο αγώνισμα ήταν θέμα τύχης. Στο τελευταίο, επειδή ήθελα πάρα πολύ να παραμείνω, το παράκανα λίγο με τις δυνατότητές μου και είχα κι ένα πρόβλημα με μια αλλεργία που με έπιασε, οπότε όλα λειτουργούσαν εις βάρος μου. Έβαλα λίγο παραπάνω βάρος, προκειμένου να κερδίσω από την αρχή, δεν βγήκε αυτό, στραβοπάτησα και έχασα».\nΘεωρείτε ότι αν είχατε αντίπαλο τη Σοφία, θα είχατε περισσότερες πιθανότητες να κερδίσετε;\n«Σίγουρα. Βέβαια εκεί, καλώς ή κακώς, αναπτύσσουμε συναισθήματα ο ένας για τον άλλον και είναι δύσκολο να διαλέξεις κάποιον παίκτη για να αγωνιστείς μαζί του, ξέροντας ότι ένας από τους δύο θα φύγει από το παιχνίδι».\nΜε ποιο κριτήριο επιλέξατε τον επόμενο αρχηγό;\n«Ήθελα να είμαι σίγουρη ότι τα παιδιά θα μπορούν να έχουν μια ομαλή εβδομάδα. Επίσης, επέλεξα κάποιον που δεν είχε ξαναγίνει αρχηγός, γιατί ήθελα να δώσω την ευκαιρία και σε κάποιον άλλον που πίστευα ότι είναι ικανός».\n– Υπάρχει μια διάθεση να φύγουν οι μεγαλύτεροι από τη «Φάρμα» και να μείνουν οι νεότεροι; Κάτι τέτοιο ακούστηκε σε μια συζήτηση…\n«Όχι, δυστυχώς αυτά που βλέπει ο κόσμος σε ένα επεισόδιο είναι πολύ λίγα μπροστά σε αυτό που πραγματικά συμβαίνει. Δεν υπήρχε καμία τέτοια διάθεση. Ήταν άδικο από την πλευρά του Θανάση Πάτρα που έβγαλε εμένα υποψήφια, προκείμενου να υπερασπιστεί -προφανώς- τους διάσημους που ήταν φίλοι του. Οπότε η συζήτηση αυτή έγινε ίσως γιατί φοβήθηκαν ότι οι διάσημοι θέλουν να βγάλουν έξω τους υπόλοιπους, που δεν γνωρίζονται από πριν».\n– Ποιος θεωρείτε ότι έχει τη μεγαλύτερη στρατηγική, αυτή τη στιγμή, μέσα στο παιχνίδι;\n«Ο Θανάσης Πάτρας. Θεωρώ ότι έχει «διαβάσει» καλά το παιχνίδι και ξέρει πώς να το διαχειριστεί».\n– Ποιους βλέπετε στον τελικό;\n«Την Κυριακή και τον Ντούπη».\n«Ασχολούμαι με τον όμιλο όπως πριν. Θέλω να κυνηγήσω αυτό που δεν κατάφερα μέσω της «Φάρμας», να βρω κάποια χορηγία για να μπορέσω να το υλοποιήσω, ώστε να μπορέσω να βοηθήσω αυτά τα παιδάκια».\n– Έχετε και δικά σας παιδιά;\n«Όχι, έχει γίνει μια παρεξήγηση με αυτό. Όταν είπα πως θα γυρίσω στα παιδάκια μου, εννοούσα τα παιδάκια που προπονώ και τα παιδάκια με ειδικές ανάγκες, που πλέον τα ξέρω όλα τόσο πολλά χρόνια που είναι σαν δικά μου».\nΣχετικά άρθρα: ➤ Φάρμα : Ποιες είναι οι δίδυμες χορεύτριες που θα βάλουν φωτιά στο ριάλιτι ➤ Δημοπρασία : Η Μήδεια του Χαλεπά, η Αννούλα του Μόραλη και η Φαντίνα του Τσαρούχη ➤ Μάθαμε τον τρόπο πώς δεν θα σας χακάρουν το κινητό τηλέφωνο\n18/04/2021 | 01:55\nIN TV Σερί επιτυχιών από τον Λευτέρη Πανταζή – «Το ‘πε, το ‘πε ο παπαγάλος» και «Κορμί θανατηφόρο» 24 λεπτά πριν\nΜουσική Σπίτι με το MEGA: Όλοι οι τηλεθεατές στην πίστα για χάρη του Λευτέρη Πανταζή 53 λεπτά πριν\nIN TV Η Κατερίνα Στανίση «ταράζει τα νερά» με «ένα κόκκινο καράβι» 55 λεπτά πριν


Έλενα Τσαγκρινού: «Μπορώ να γίνω δούλος σου αρκεί να με παντρευτείς» – Το σχόλιο που την άφησε άφωνη - My Review\nΈλενα Τσαγκρινού: «Μπορώ να γίνω δούλος σου αρκεί να με παντρευτείς» – Το σχόλιο που την άφησε άφωνη\nΗ Έλενα Τσαγκρινού εντυπωσίασε με την εμφάνισή της με την Κύπρο στον ημιτελικό της Eurovision. Η… πρόταση γάμου που της έγινε στο παρελθόν και την άφησε άφωνη.\nΗ εντυπωσιακή Έλενα Τσαγκρινού τα… έσπασε με το κομμάτι της «El Diablo», αφήνοντας ολόκληρη την Ευρώπη με ανοιχτό το στόμα.\nΦυσικά, η πανέμορφη τραγουδίστρια πέρασε φυσικά στον μεγάλο τελικό της Eurovision και θα διεκδικήσει την πρώτη θέση, συγκεντρώνοντας μάλιστα αρκετές πιθανότητες.\nΣε συνέντευξη που είχε δώσει παλιότερα και μετά τις πρώτες της εμφανίσεις, είχε αποκαλύψει ένα πολύ αστείο περιστατικό.\nΣυγκεκριμένα, αποκάλυψε πως της έγινε πρόταση… γάμου μέσω Facebook, όμως ο τρόπος που αυτή έγινε την άφησε -όπως είναι λογικό- άφωνη.\nΣε ερώτηση για το αν έχει δεχτεί πρόταση γάμου από θαυμαστή της απάντησε: «Ναι, μέσα από ένα μήνυμα στο Facebook που δεν θα ξεχάσω ποτέ. Έγραφε «Μπορώ, εάν θέλεις, να γίνω ο δούλος σου. Να σου πλένω τα πιάτα, να σου καθαρίζω το σπίτι, να γίνω ο σοφέρ σου. Αρκεί να με παντρευτείς».\nΑναλυτικά η συνέντευξη και τα όσα είχε αναφέρει:\nΣτην προσωπική σου ζωή νιώθεις σέξι;\nΜου αρέσει να είμαι θηλυκή, αλλά αυτό που με ενδιαφέρει κυρίως είναι πάνω σκηνή να είμαι 100% ο εαυτός μου. Εάν το αποτέλεσμα κρίνεται από κάποιους ως σέξι, είναι ένα άλλο θέμα.\nΘα μπορούσες πριν από ένα χρόνο να φανταστείς όλα αυτά που γίνονται σήμερα στην καριέρα σου;\nΌχι μόνο δεν μπορούσα να φανταστώ όσα ζω, αλλά όλα αυτά αποτελούσαν για μένα ένα τεράστιο όνειρο. Ο πατέρας μου έχει μαγαζί με υφάσματα και μέχρι πριν από ένα χρόνο δούλευα μαζί του. Θυμάμαι ότι μέσα μου ένιωθα ανικανοποίητη, ότι ο προορισμός μου ήταν κάτι άλλο και πως έπρεπε να κυνηγήσω το όνειρό μου στη μουσική.\nΣε προσωπικό επίπεδο πώς είσαι;\nΈχω βάλει σε προτεραιότητα τη δουλειά μου και είμαι μόνη μου, τόνισε στο περιοδικό ΕΓΩ.\nΘα τα παρατούσες για ένα μεγάλο έρωτα;\nΑυτήν τη στιγμή χτίζω μια καριέρα, οπότε δεν θα το αποφάσιζα. Δεν ξέρω βέβαια τι θα έκανα σε δέκα χρόνια. Γενικά, επειδή μου αρέσουν οι ανατροπές και το ρίσκο, όλα είναι πιθανά.\nΈχεις δεχτεί πρόταση γάμου από κάποιο θαυμαστή σου;\nΝαι, μέσα από ένα μήνυμα στο Facebook που δεν θα ξεχάσω ποτέ. Έγραφε «Μπορώ, εάν θέλεις, να γίνω ο δούλος σου. Να σου πλένω τα πιάτα, να σου καθαρίζω το σπίτι, να γίνω ο σοφέρ σου. Αρκεί να με παντρευτείς».\nΘέλω να έχει αγαπήσει ο κόσμος τα τραγούδια μας και να έχουμε φτιάξει το δικό μας στούντιο στη Σύμη. Θα ήταν ωραίο να μέναμε όλοι μαζί στο νησί και να ξεκινούσαμε από εκεί το γύρο του κόσμου.\nI’m a Celebrity Get Me Out of Here: Ξεπαγώνει το στοιχειωμένο ριάλιτι του ΑΝΤ1\nΚρίσταλ Πάλας – Άρσεναλ: Πασίγιο εν μέσω χειροκροτημάτων στον Χόντσον\nΟ Rob Garza (Thievery Corporation) σε ένα μοναδικό DJ Set\nTην Κυριακή 28 Ιουλίου το Daluz Beach Bar φιλοξενεί τον Rob Garza, μια από τις εμβληματικότερες μορφές της παγκόσμιας trip hop και bossa nova σκηνής, συνδημιουργό των αξεπέραστων και λατρεμένων του Ελ\nΤο αγαπημένο συγκρότημα έρχεται στο Θέατρο Άλσος. Το Νο1 συγκρότημα ανοίγει τα φτερά του και προσγειώνεται στο φυσικό του περιβάλλον, στο Θέατρο Άλσος για δύο μοναδικές παραστάσεις την Δ\nPeter Green: Πέθανε ο συνιδρυτής και κιθαρίστας των Fleetwood Mac\nΟ Peter Green πέθανε «γαλήνια στον ύπνο του». Ο συνιδρυτής και κιθαρίστας των Fleetwood Mac, Peter Green, πέθανε σε ηλικία 73 ετών, όπως μεταδίδει το BBC. Σε ανακοίνωση που εκδόθηκε για λογαριασμό


Αισιόδοξες οι Βρυξέλλες για εμβόλιο μέσα στον Νοέμβριο\nΠρώτη καταχώρηση: Πέμπτη, 3 Σεπτεμβρίου 2020, 16:47\nΤον Οκτώβριο ολοκληρώνεται η τρίτη φάση των δοκιμών του εμβολίου της Αstra-Zeneca για τον κορωνοϊό. Αν τα αποτελέσματα είναι θετικά πιθανόν να ξεκινήσει η διάθεσή του ακόμη και τον Νοέμβριο.\nΣύμφωνα με Ευρωπαίο αξιωματούχο, περίπου 30 εκατομμύρια δόσεις θα είναι διαθέσιμες για τα κράτη-μέλη ως το τέλος του 2020. Αυτό κατ' επέκταση σημαίνει ότι για την Ελλάδα θα εξασφαλιστούν περίπου 600.000 δόσεις.\nΌπως μάλιστα είχε δηλώσει ο υπουργός Υγείας, Βασίλης Κικίλιας: «Θα ξεκινήσουμε με 700.000 δόσεις τον Δεκέμβριο που θα είναι μονή ή διπλή δόση και γύρω στις 3 εκατομμύρια δόσεις συνολικά».\nΠρόκειται για το εμβόλιο της εταιρίας AstraZeneca, όπου από την συγκεκριμένη εταιρία έχουν αγοράσει όλα τα κράτη-μέλη. Η Κομισιόν πιστεύει ότι αρχικά θα διανεμηθούν 30 εκατομμύρια δόσεις μέχρι να φτάσουμε τελικά στα 300 εκατομμύρια δόσεις.\nΌπως ενημέρωσε μάλιστα ο Ευρωπαίος ειδικός τους δημοσιογράφους, υπάρχουν έξι πιθανά εμβόλια στην οποία επενδύει η Κομισιόν. Τα κράτη-μέλη έχουν παραγγείλει διαφορετικές δόσεις από κάθε ένα από αυτά. Ωστόσο, όλες οι χώρες έχουν επενδύσει στην AstraZeneca.\n«Θέλουμε όλα τα κράτη-μέλη να έχουν την ίδια τιμή και να το λάβουν ταυτόχρονα. Έχουν αποφασίσει ποια εμβόλια θέλουν. Στη συνέχεια θα τα αγοράσουν», είπε ο αξιωματούχος. Ωστόσο, αυτό που ανησυχεί την Κομισιόν είναι ο χρόνος, η αποτελεσματικότητα και η προσιτή τιμή.\nΤην ίδια ώρα, όπως αναφέρει το ΑΠΕ-ΜΠΕ, οι αμερικανικές υγειονομικές αρχές ζήτησαν από όλες τις πολιτείες της χώρας να προετοιμάσουν τη μεγάλης κλίμακας διανομή ενός εμβολίου κατά του κορωνοϊού έως τις αρχές Νοεμβρίου, πριν από τις προεδρικές εκλογές, σύμφωνα με έγγραφα που περιήλθαν στην κατοχή πολλών αμερικανικών μέσων ενημέρωσης.\nΤελευταία ενημέρωση: Πέμπτη, 3 Σεπτεμβρίου 2020, 20:15


Πώς μπορείτε να αφαιρέσετε αυτοκόλλητα; Οι οδηγίες WD-40 - WD-40 Κύπρος\nΣπίτι » Blog » Προϊόντικά Νέα » Πώς μπορείτε να αφαιρέσετε αυτοκόλλητα; Οι οδηγίες WD-40\nΠώς μπορείτε να αφαιρέσετε αυτοκόλλητα; Οι οδηγίες WD‑40®\nΟι οδηγίες WD-40\nΑνεξάρτητα από το τι αγοράζετε, οι ετικέτες με τιμές και γραμμικούς κώδικες είναι πάντα εκεί. Στα βάζα μαρμελάδας που μπορούμε να επαναχρησιμοποιησουμε, πρέπει πρώτα να αφαιρέσουμε προσεκτικά τις ετικέτες. Το ίδιο ισχύει και για γυάλινες φιάλες, παπούτσια και πολλά άλλα πράγματα.\nΜε την πάροδο του χρόνου, τα αυτοκόλλητα θα αρχίσουν να αποσυντίθενται από τις περιβαλλοντικές συνθήκες, και τότε θα πρέπει οπωσδήποτε να τα αφαιρέσετε.\nΥπάρχουν σίγουρα διάφορες οικιακές λύσεις. Ωστόσο, αυτές συνήθως δεν είναι πολύ αποτελεσματικές.\nΈνας στεγνωτήρας μαλλιών είναι κατάλληλος μόνο εάν υπάρχει μια πρίζα κοντά και έχετε αρκετό χρόνο. Ανάλογα με το υλικό και το μέγεθος του αυτοκόλλητου, εξαρτάται και η διάρκεια που απαιτείται να θερμάνετε τη κόλλα.\nΑκόμη, η αφαίρεση του αυτοκόλλητου με ελαιόλαδο μπορεί, υπό ορισμένες συνθήκες, να κάνει την αφαίρεση ακόμη πιο δύσκολη και στη χειρότερη περίπτωση να λερώσει την επιφάνεια.\nΗ αφαίρεση αυτοκόλλητων είναι πολύ πιο εύκολη με το πολυλειτουργικό προϊόν WD-40. Στην ακόλουθη ανάρτηση θα βρείτε πώς να το κάνετε.\nΤι χρειάζεστε για να αφαιρέσετε αυτοκόλλητα;\nΠολυλειτουργικό προϊόν WD-40\nΠώς να αφαιρέσετε αυτοκόλλητα\nΨεκάστε το αυτοκόλλητο με το πολυλειτουργικό προϊόν WD-40\nΑφήστε να απορροφηθεί\nΞεφλουδίστε την ετικέτα\nΑφαιρέστε τα υπολείμματα και καθαρίστε την επιφάνεια\nΒήμα 1: ψεκάστε το αυτοκόλλητο με το πολυλειτουργικό προϊόν WD-40\nΣυγκεντρώστε δίπλα σας όλα τα υλικά εκ των προτέρων, ώστε να διευκολύνετε την αφαίρεση του αυτοκόλλητου αργότερα. Αρχικά παίρνετε ένα καθαρό, στεγνό πανί και το πολυλειτουργικό προϊόν WD-40. Το δοχείο πρέπει να ανακινείται καλά πριν από τη χρήση, έτσι ώστε τα συστατικά να αναμιγνύονται. Για να αφαιρέσετε το αυτοκόλλητο, θα πρέπει στη συνέχεια να εφαρμόσετε γενναιόδωρα το πολυλειτουργικό προϊόν WD-40. Με μικρά αυτοκόλλητα ή επίμονα υπολείμματα, μπορείτε επίσης να χρησιμοποιήσετε τον σωλήνα επέκτασης. Με το καθαρό πανί μπορείτε στη συνέχεια να απλώσετε το πολυλειτουργικό προϊόν στην επιφάνεια ή στο αυτοκόλλητο.\nΒήμα 2: Αφήστε το να λειτουργήσει\nΓια να μπορέσετε να αφαιρέσετε το αυτοκόλλητο καλά, πρέπει να αφήσετε το πολυλειτουργικό προϊόν WD-40 να λειτουργεί για λίγα λεπτά μετά τον ψεκασμό. Έτσι το πολυλειτουργικό προϊόν WD-40 μπορεί να λειτουργήσει κάτω από την ετικέτα και στην κόλλα ώστε να επιτρέψει την εύκολη αφαίρεση. Στο μεταξύ μπορείτε να ελέγξετε στην άκρη του αυτοκόλλητου εάν μπορείτε να το αφαιρέσετε ήδη.\nΒήμα 3: Ξεκολλήστε την ετικέτα\nΜόλις παρατηρήσετε ότι το αυτοκόλλητο μπορεί να αφαιρεθεί, θα μπορείτε να το τραβήξετε και να το αφαιρέσετε εντελώς. Απλά πρέπει να τραβήξετε μια γωνία της ετικέτας. Στην καλύτερη περίπτωση, το αυτοκόλλητο μπορεί τώρα να αφαιρεθεί σε ένα κομμάτι από την επιφάνεια. Εάν το αυτοκόλλητο είναι ανθεκτικό, ξύστε το υπόλειμμα με την ξύστρα (ή με παρόμοιο εργαλείο). Με την επίδραση του πολυλειτουργικού προϊόντος WD-40, τα υπολείμματα αφαιρούνται ευκολότερα. Εάν δεν υπάρχουν υπολείμματα, το προϊόν μπορεί να ψεκαστεί ξανά. Τότε ακόμη και τα τελευταία υπολείμματα θα είναι ευκολότερο να αφαιρεθούν.\nΒήμα 4: Αφαιρέστε τα υπολείμματα και καθαρίστε τις επιφάνειες\nΈχετε καταφέρει να αφαιρέσετε το αυτοκόλλητο. Στη συνέχεια, για να λάμψει ξανά η επιφάνεια, πρέπει να την καθαρίσετε καλά. Ένα σφουγγάρι, νερό και σαπούνι αρκούν για αυτό. Τώρα σκουπίστε σχολαστικά το μέρος όπου ήταν το αυτοκόλλητο. Έτσι μπορείτε εύκολα να αφαιρέσετε τα υπολείμματα του προϊόντος πολλαπλών λειτουργιών WD-40. Ακόμα και οι μικρές μπαλίτσες που έχουν σχηματιστεί κατά το τρίψιμο της κόλλας, μπορούν να αφαιρεθούν από την επιφάνεια. Παράθυρα, γυαλιά, καθρέφτες και οτιδήποτε άλλο μπορεί να λάμψει ξανά και να μην ξαναενοχληθείτε από παλιά αυτοκόλλητα.


Η μεγάλη πανσέληνος του Αυγούστου στους Ιχθείς – Πως θα μας επηρεάσει;\nΣάββατο, 29 Αύγουστος 2015 10:36\nΟσο η γη γυρίζει, η σελήνη μας φωτίζει, και το είναι μας…ξεσκίζει! Έτσι, θα μπορούσαμε να περιγράψουμε την επιρροή κάθε ολόγιομου φεγγαριού στην ψυχοσύνθεση μας.\nΌμως, τι συμβαίνει όταν πρόκειται για ένα από τα μεγαλύτερα φεγγάρια του έτους, την αυγουστιάτικη πανσέληνο που κόκαλα δεν έχει και κόκαλα τσακίζει; Δες παρακάτω αναλυτικά από το followme.gr ποια θα είναι η επιρροή της και σε ποιους τομείς, ποια ζώδια ευνοούνται και οδηγίες επιβίωσης για να μην βρεθείς λυκάνθρωπος στα καλά καθούμενα!\nΣήμερα 29 Αυγούστου είναι το μεγάλο γεγονός. Η αυγουστιάτικη πανσέληνος θα λάμπει στο ουράνιο στερέωμα σε όλο της το μεγαλείο περίπου κατά τις 21.35 με 21.46. Οι μικρές διαφοροποιήσεις οφείλονται στα διαφορετικά γεωγραφικά μήκη και πλάτη που μπορεί να είσαι.\nΠραγματοποιείται στον άξονα Ιχθύων – Παρθένου και συγκεκριμένα στην 7η μοίρα των Ιχθύων. Την ίδια στιγμή εντείνεται η αντίθεση Δία – Ποσειδώνα, καθώς και η επιρροή του Πλούτωνα.\nΑν όλα αυτά σου ακούγονται κινέζικα, οι ειδικοί λένε όλο αυτό το φαινόμενο – σύμπλεγμα - αστρικό πάρτι, θα έχει καταλυτική επίδραση σε όλους τους τομείς της δημόσιας και προσωπικής ζωής.\nΒλέπεις, σε αυτό το πάρτι δεν είναι καλεσμένα και τα καλύτερα παιδιά! Από τη μια έχουμε τον Ποσειδώνα: έναν απατηλό, ονειροπόλο πλανήτη που «για παραισθήσεις καλές φημίζεται» όπως ερμηνεύει η νέα μας υπουργός Άλκυστις Πρωτοψάλτη. Από την άλλη ο Δίας της επέκτασης κάνει τα δικά του: φουσκώνει περισσότερο πράγματα, καταστάσεις και συναισθήματα πάσης φύσης, δίνοντας τους μια επίφαση αληθοφάνειας. Ενώ, ο Πλούτωνας λειτουργεί σαν ένα Αγαρηνό σκυλί και κέρβερο απέναντι στον αεριτζή Δία, προσπαθώντας να μας ξεκαθαρίσει την αλήθεια, συγκρατώντας τις ακραίες εκφράσεις, αποφάσεις κι επιλογές που οφείλονται στο ξεμυάλισμα των δυο άλλων πλανητών.\nΜέσα σε όλα αυτά, το φεγγάρι μπαίνει στους Ιχθείς κι είναι και πανσέληνος. Δηλαδή, φωτίζει με όλη του τη δύναμη μύχιες σκέψεις, επιθυμίες και τη χαλιναγωγημένη συνείδηση μας, ψιθυρίζοντας μας από το ζώδιο των ψαριών ότι τώρα είναι η ώρα για αυτά που λαχταράμε.\nΜε λίγα λόγια, το άτιμο, ρομαντικό, απατηλό, χλωμό, αισθησιακό, ερωτικό –όπως θες πες το- γεμάτο φεγγάρι του Αυγούστου, μας προ(σ)καλεί να πραγματοποιήσουμε όνειρα, επιθυμίες, στόχους, σχέδια κι αποφάσεις. Το κλειδί, όμως, της επιτυχίας είναι να εντείνουμε τις προσπάθειες χωρίς να επαναπαυθούμε απλά στο «θέλω». Μην ξεχνάμε ότι την επίδραση της αντισταθμιστικής Παρθένου που είναι διατεθειμένη να μας βοηθήσει σε ό,τι θέλουμε, αρκεί να δανειστούμε τα καλύτερα χαρακτηριστικά της: οργάνωση, δικαιοσύνη, προγραμματισμό, σκληρή εργασία και ρεαλισμό. Φυσικά, μένουμε μακριά από τις γκρίνιες, επικρίσεις, υπεραναλύσεις, δισταγμούς και σχόλια που ξεπερνάνε τα επίπεδα κακίας και φτάνουν στην προσβολή. (Ναι, παρθένοι για σας χτυπάει η καμπάνα!)\n(+) Ταύροι, Καρκίνοι, Σκορπιοί, Αιγόκεροι.\n(!) Δίδυμοι, Παρθένοι, Τοξότες, Ιχθείς ενδεχόμενο όφελος αν δεν παρασυρθείτε…Τα μάτια σας ανοικτά!\nΛέξεις κλειδιά πανσελήνου\n(+) Μαγνητισμός, σαγήνη, ρομαντισμός, συναίσθημα, ερωτική λαγνεία, όνειρα.\n(-) Εξιδανίκευση, υπερβολή, αιφνιδιασμοί, παρασκήνιο, διλήμματα, φρούδες ελπίδες, κάλπικες υποσχέσεις, προσωπεία.\nH πολιτική κατάσταση στην χώρα μας είναι σαν ένα παιχνίδι μπιρίμπας που δε σταυρώνεις ούτε μπιριμπάκι! Ελπίζεις να ξαναμοιραστεί η τράπουλα, αλλά όλα τα τζόκερ τα έχει –πάλι- η άλλη ομάδα!\nΟι ειδικοί αστρολόγοι με βάση τον αστρολογικό χάρτη της Ελλάδας λένε ότι τα εσωτερικά τεκταινόμενα θα επηρεάσουν και το εξωτερικό. Σιγά τα νέα! Προοιωνίζονται αποσχιστικές τάσεις στην πολιτική σκηνή με αποσύρσεις, απομακρύνσεις και άτομα σε θέση με δικές τους πολιτικές ατζέντες και συμφέροντα. Το στοιχείο του πολιτικού θεατρινισμού στο αποκορύφωμα του, με παρατυπίες, απροσεξίες και κολλήματα.\nΜε απλά λόγια, το αστρικό πάρτι που περιγράψαμε παραπάνω, αναμένεται να δράσει σαν ένα μεταβατικό στάδιο για τη χώρα. Οι αλήθειες αποκρύπτονται και καμουφλάρονται πίσω από καταστάσεις, ενώ από Σεπτέμβρη οι εκλείψεις θα προδόσουν τις ελλείψεις όσων δεν μπορούν να ανταπεξέλθουν στις προσδοκίες μας. Σαν να λέμε, τι είχε Γιάννη, τι είχα πάντα!\nΔουλειά – Δουλεία\nΤο μότο «Εργασία και χαρά» γίνεται μουαχαχαχα (βλοσυρό γέλιο κακίας μάγισσας των κόμικς). Λοιπόν, έχεις την ευκαιρία να κάνεις ένα επαγγελματικό restart στη δουλειά που ήδη έχεις και να γίνεις η καλύτερη εκδοχή σου. Τα είπαμε παραπάνω να μην τα ξαναλέμε: Οργάνωση, προγραμματισμός και τα κεφάλια μέσα. Αργότερα, θα δρέψεις του καρπούς των πράξεων σου!\nΑν πάλι ψάχνεις για δουλειά ή έχεις κάποιο επαγγελματικό σχέδιο στο μυαλό σου, θα βρεις πρόσφορο έδαφος για την υλοποίηση του, αρκεί να θέτεις ρεαλιστικούς στόχους.\nΣε κάθε περίπτωση πρέπει να δείξεις ΠΡΟΣΟΧΗ σε παρασκηνιακές κινήσεις, λυκοφιλίες και συνωμοσίες. Δεν λέμε να τους κοιτάς όλους σαν τον Αρκά, αλλά να είσαι φειδωλή σε λόγια, αντιδράσεις και ξεσπάσματα. Άλλωστε πίσω έχει η αχλάδα την ουρά. Κι αυτό στο λέει και στο υπογράφει ένας Αιγόκερως με ωροσκόπο κι Άρη στο Σκορπιό!\nΚαι περισσότερα θαυμαστικά είναι απαραίτητα για να περιγραφεί στις πλήρεις κι εξωφρενικές διαστάσεις του, αυτό το πανανθρώπινο αίτημα, που τώρα είναι πιο κολοσσιαίο από ποτέ.\nΘες να αγαπήσεις, να σε αγαπήσουν, να ερωτευθείς, να σε ερωτευθούν, να γίνεις ένα με τον άλλον, τα κύτταρα σας να ενωθούν, να είστε μια ψυχή σε δυο σώματα, να είναι ο ένας, ο μοναδικός, ο απόλυτος έρωτας που θα κουμπώσει πάνω σου σαν καλοραμμένο ρούχο. Αχ! (Από τα βάθη της καρδιάς μας ευχόμαστε να σου συμβεί, μόνο πρόσεχε να είσαι έτοιμη να το αντέξεις. Θέλει πολλά καντάρια ψυχής το πάθος!)\nΗ σελήνη μας φωτίζει όλα αυτά που θέλουμε το ιδανικό μας ταίρι να διαθέτει. Ο δικός σου τέλειος Άλλος/η είναι κάπου εκεί έξω και η ψυχή νιώθει μισή όταν δεν τον βρίσκει, το κρεββάτι τεράστιο και το σεντόνι βαρύ σαν όλα εκείνα τα ποτέ και τα πάντα σου.\nΒγες, ψάξε, κοίτα λίγο καλύτερα τους άλλους. Το ταίρι είναι εκεί έξω μόνο πρόσεξε να είναι, να μην το δημιουργήσεις στο μυαλό σου ότι είναι. Κάτι τέτοιες πλανητικές όψεις κι αστρικά φαινόμενα, όπως το αποψινό, ευθύνονται για το περιβόητο «Summer kiss, Winter Tears». Αλλά γιατί να μην το ζήσεις;\nΑν αυτός ο Άλλος ο μεγάλος είναι ήδη στη ζωή σου, δώστε τα χέρια και συστηθείτε ξανά! Μη μιλήσετε, μείνετε στο μισοσκόταδο, κοιταχτείτε, ερωτευτείτε και κάντε έρωτα. Τα κορμιά είναι εφήμερα. Όμως, το άγγιγμα σε αυτά αιώνιο στην πεπερασμένη μνήμη μας.\nΠανσέληνος, Full Moon, Αύγουστος, Ψυχολογία, Αισθήματα, Έρωτας, Αγάπη, Οικονομικά, Επαγγελματικά,


Αποκλειστικό: Καβείρια Ιερά στην Κάρπαθο | Metafysiko.gr | 15 χρόνια διαρκούς εξέλιξης και καινοτομίας\nΣυγγραφέας: Νικήτας Ν. Παπανικήτας\nΣτο χώρο της αναζήτησης υπάρχουν κατά τη γνώμη μας δύο ειδών ερευνητές. Στην πρώτη κατηγορία ανήκουν οι “ερευνητές της καρέκλας”. Καθισμένοι αναπαυτικά και έχοντας μπροστά τους δεκάδες βιβλία, μας “μεταφέρουν” (;) σε μυστήριους τόπους αραδιάζοντάς μας ευρήματα, υποθέσεις, ακόμα και πορίσματα. Υπάρχει και η δεύτερη κατηγορία, αυτή των “πραγματικών ερευνητών”. Σε αυτή την περίπτωση η βιβλιογραφία έρχεται σε δεύτερη μοίρα και είναι βοηθητική, παίζει δηλαδή κατά κάποιο τρόπο το μέσο που χρειάζεται ο ερευνητής ώστε να διασταυρώσει, να δέσει τα κομμάτια του παζλ που ο ίδιος έχει μαζέψει μετά από προσωπική επιτόπια έρευνα. Ο αξιότιμος κ. Νικήτας N. Παπανικήτας από το Απέρι της ακριτικής Καρπάθου έρχεται να προστεθεί στην μικρή, είναι η αλήθεια, λίστα των ερευνητών της δεύτερης κατηγορίας στην Ελλάδα. Με την προσωπική έρευνα και μελέτη που κάνει τα τελευταία χρόνια και τα συγκλονιστικά ευρήματα που φέρνει συνεχώς στο φως όχι μόνο ανατρέπει, αλλά και “δημιουργεί” (!) την ιστορία του ξεχασμένου αυτού νησιού των Δωδεκανήσων, μεταθέτοντάς την παράλληλα εκατοντάδες χρόνια πίσω από τα μέχρι τώρα πιστεύω μας. Γιατί αν για κάποιους οι “καρέκλες” και οι εύκολες λύσεις αποτελούν την παρηγορίαν, για άλλους η έρευνα παίζει αυτό το ρόλο. Και τα όσα ακολουθούν αφορούν κυρίως τους δεύτερους.\nΤα κυριότερα μυστήρια στην Αρχαία Ελλάδα ήταν τα κρητομινωικά, τα καβείρια, τα διονυσιακά-ορφικά και τα ελευσίνια. Η εσωτερική διδασκαλία των καβειρίων μυστηρίων ήταν η γέννηση του ανθρώπου, ενώ των ελευσίνιων μυστηρίων ήταν η συμβολική παράσταση της ψυχής, της καθόδου αυτής στην ύλη μετά την ανάληψή της και την επιστροφή της στην αιώνια ζωή. Για τα καβείρια μυστήρια σώζονται οι λιγότερες ίσως πληροφορίες σε σχέση με τα άλλα ελληνικά μυστήρια. Ο Στράβων γράφει σχετικά με τις λίγες πληροφορίες που γνώριζαν από την εποχή του ακόμα: για τους Σαμοθράκη τιμομένους θεούς πολλοί έχουν πει ότι είναι οι κάβειροι οι ίδιοι, αλλά ούτε και αυτοί που είπαν αυτό μπορούν να μας πουν ποιοι ήταν οι κάβειροι στην πραγματικότητα. Η αρχή της τελέσεως των καβειρίων μυστηρίων χάνεται στα βάθη της ελληνικής προιστορίας. Ο Ηρόδοτος υποστηρίζει ότι η λατρεία των καβείρων ήταν αυτόχθων μυστηριακή λατρεία των Πελασγών. Ο Στησίμβροτος που καταγόταν από την Θάσο υποστηρίζει ότι η λατρεία των καβείρων εισάγεται στον ελλαδικό χώρο από την Μικρά Ασία που την κατοικούσαν Πελασγοί. Πιο συγκεκριμένα ο Ηρόδοτος γράφει για την προέλευση των μυστηρίων: αυτά και άλλα πολλά τα οποία εγώ θα υπομνήσω τα παρέλαβαν οι Έλληνες παρά των αιγυπτίων ότι δε τα αγάλματα του Ερμού έχουν τα αιδοία ορθά τούτω δεν το έμαθαν παρά των Αιγυπτίων αλλά παρά των Πελασγών.To έμαθαν πρώτοι όλων των Ελλήνων οι Αθηναίοι και παρά τούτων δε όλοι οι Έλληνες διότι τη Σαμοθράκη κατοικούσαν προηγουμένως οι πελασγοί οι οποίοι έγιναν σύνοικοι με τους Αθηναίους και παρέλαβαν από αυτούς τα μυστήρια. Μια σημαντική πληροφορία που μας έχει δώσει ο χριστιανός συγγραφέας Ιππόλυτος που έζησε τον 2ο αιώνα μ.χ Διότι οι Σαμοθράκες σαφως ονομάζουν τον τιμόμενο παρ’αυτόν εις τα μυστήρια τα οποία επιτελούν, τον Αδάμο τον αρχικό άνθρωπο, υπάρχουν δε στο ιερό της Σαμοθράκης 2 αγάλματα γυμνών ανθρώπων έχοντας τας χείρας τεταμένας προς τον ουρανό και τους φαλούς στραμένους προς τα άνω όπως έχει και το εν Κυλλήνη άγαλμα του Ερμού.Τα προ αναφερόμενα αγάλματα είναι εικόνες του αρχανθρώπου και του αναγεννημένου πνευματικού ανθρώπου ο οποίος είναι κατά πάντα ομοούσιος με εκείνο τον άνθρωπο (Ιππόλυτος κατά πασών αιρέσεων έλεγχος σελ 8) Το βέβαιον είναι ότι οι πρώτοι Αχαιοί περί το 2000 π.χ κατέγραψαν στον κατάλογο των θεοτήτων τα ονόματα του Διός, της Εκάτης, του Απόλλωνος και των Καβείρων. Στην λατρεία των καβειρίων μυστηρίων πρωτεύοντα ρόλο έπαιζε το πυρ από όπου φαίνεται πήραν το όνομα τους.Η λατρεία των Καβείρων σχετιζόταν με τον Ηφαιστο, τον θεό της φωτιάς και των τεχνών.Τα καβείρια μυστήρια τελούνταν κυρίως στη Σαμοθράκη , την Λήμνο, την Ίμβρο, την Μακεδονία, την Θράκη, την Βοιωτία, την Μικρά Ασία και την Κάρπαθο. Το πιο γνωστό κέντρο λατρείας ήταν στη Σαμοθράκη. Ο Όμηρος ονομάζει την Σαμοθράκη Ιερά χώρα: Σεπτή και Αγιότατη Σαμοθράκη όπου τελετές προκαλούν ρίγος φόβου γίνονται για χάρη των θεών οι οποίες είναι απόρρητες στους κοινούς θνητούς. Οι επιφανέστεροι των Ελλήνων λέγεται ότι είχαν μυηθεί στα καβείρια μυστήρια. Κάποιοι εξ αυτών ήταν ο Αγαμέμνων, ο Οδυσσεύς αλλά και άλλοι Έλληνες που έλαβαν μέρος στον τρωικό πόλεμο. Επίσης σύμφωνα με την μυθολογία ο Ορφεύς , ο Ηρακλής, ο Ιάσων , οι διόσκουροι Κάστωρ και Πολυδεύκης(Στην περιοχή της Μαύρης Θάλασσας υπάρχει περιοχή που ονομάζεται διοσκούροι). Σύμφωνα με την μυθολογία οι Κάβειροι είχαν για μητέρα τους την Καβειρώ, θυγατέρα του Πρωτέα ο οποίος ζούσε στο Καρπάθιο πέλαγος. Μυθολογικά η σχέση της Καρπάθου με τα καβείρια μυστήρια είναι ότι η Καβειρω γεννήθηκε στην περιοχή του Καρπάθιου πελάγους. Υπάρχει επίσης αναφορά ότι αργότερα η Καβειρώ έφυγε από το Καρπάθιο Πέλαγος και εγκαταστάθηκε στην Σαμοθράκη. Από την ίδια και τον Ήφαιστο γεννήθηκαν οι Κάβειροι και οι Καβειρίδες. Συμπεραίνουμε λοιπόν ότι ο ένας γεννήτορας των Καβείρων είχε καταγωγή από την Κάρπαθο, σύμφωνα με τον λατίνο ιστορικό Βιργίλιο( Γεωργικά- μετ. Μουτσόπουλος ΑΠΘ).\nΤα Καβείρια Μυστήρια στην Κάρπαθο\nΜε απασχολούσε πάντοτε τι ιερό είναι αυτό που βρίσκεται στην θέση Μύλοι στον δήμο Καρπάθου το οποίο είναι σκαλισμένο στον πορόλιθο. Οι μέχρι τώρα ερευνητές και αρχαιολόγοι όπως και ο κύριος Μουτσόπουλος το αναφέρουν ως ταφικό μνημείο. Επειδή είχα και έχω διαφορετική άποψη, δηλαδή ότι είναι καβείριο ιερό και όχι ταφικό μνημείο ξεκίνησα την έρευνα μου για να το αποδείξω. Από την βιβλιογραφική έρευνα και από προφορική επικοινωνία με ερευνητές και συγγραφείς που ασχολούνται με τον ελληνικό πολιτισμό διαπίστωσα και τελικώς είμαι βέβαιος πως πρόκειται για ιερό των Καβείρων. Ο καθηγητής Μουτσόπουλος το ονομάζει ταφικό μνημείο αλλά σημειώνει ότι η τεχνική της κατασκευής του είναι όμοια με ανάλογα ιερά της Μικράς Ασίας. Ο τούρκος αρχαιολόγος Ακρέμ Αργιάλ στο βιβλίο του ‘Ερείπια και Αρχαιολογικά μνημεία των περιοχών Τουρκίας’ αναφέρει πως στην αρχαία πόλη Ασος δίπλα στην Τρωάδα υπάρχουν σπουδαία καβείρια ιερά όμοιας τεχνοτροπίας με αυτό της Καρπάθου. Αξιόλογη αναφορά είναι ότι μόνο το χωράφι που βρίσκεται μπροστά στο ιερό της Μύλης ονομάζεται ʼσος. Κάποιοι παλαιότεροι γέροντες το ονομάζουν ‘Η σπηλιά στην Άσο’. Είναι λογικό να υποθέσουμε ότι υπάρχει σχέση ανάμεσα στα Καβείρια της Μικράς Ασίας με το δικό μας. Ο συγγραφέας ερευνητής Δημήτρης Βαρδίκος στο βιβλίο του ‘Έμείς οι Έλληνες’ αναφέρει ότι στην Κάρπαθο λειτουργούσαν Καβείρια μυστήρια από τα πανάρχαια χρόνια. Ο συγγραφέας ερευνητής Περικλής Ροδάκης στο βιβλίο του ‘”Τα Καβείρια μυστήρια” αναφέρει ότι στην Κάρπαθο υπήρχαν καβείρια ιερά. Ο Πάουλι Βίσοβα στην εγκυκλοπαίδεια ‘Ρεάλ ‘ (τόμος 1) δημοσιεύει πινακίδες με ονόματα Θηρέων και Ιερέων από Καβείρια Ιερά της Καρπάθου.Οι πινακίδες αυτές βρέθηκαν σε άλλα ιερά της Ελλάδος. Ο Εμμανουήλ Μανωλακάκης στο βιβλίο του ‘Δωρικό ψήφισμα της Καρπάθου’ δημοσιεύει μια επιγραφή η οποία βρέθηκε στο Τρίστομο και σε δεύτερη χρήση χτισμένη στον τοίχο ερειπωμένης εκκλησίας η οποία αναφέρει : θεών Σαμοθρέκων Ιερείς και αναφέρει τα ονόματα 44 ιερέων των καβειρίων της Καρπάθου. Ένα από τα ονόματα των ιερέων που αναφέρονται είναι του Νευπόλιου.Στο παλιό μονοπάτι που κατεβαίνει από την Δαματρία προς την Μύλη που βρίσκεται το καβείριο που αναφέρω και κοντά σε αυτό βρήκα μια επιγραφή που αναφέρει το όνομα Νευπόλιος.Από τα 44 ονόματα ιερέων που αναφέρονται στην συγκεκριμένη επιγραφή συμπερένουμε ότι στην Κάρπαθο λειτουργούσαν αρκετά ιερά. Με μια απλή ματιά στο ιερό της Μύλης ο καθένας συμπεραίνει ότι οι τάφοι που βρίσκονται στον δεύτερο χώρο της δεξιάς αίθουσας είναι νεώτεροι διότι η τεχνική του λαξεύματος στους τάφους είναι διαφορετικής τεχνικής και νεώτερης από αυτής του ιερού.Πιστεύω ότι χρησιμοποιήθηκε σε δεύτερη χρήση για τάφο. Το ιερό αυτό έχει 3 χώρους. Ο πρώτος χώρος είναι ερείπιο και έχει βωμό.Βωμοί υπάρχουν σε όλα τα καβείρια ιερά ενώ βλέπουμε στον δεξιά εσωτερικό χώρο να υπάρχουν τάφοι.Αντίθετα στους άλλους 2 χώρους δεν υπάρχουν.Αν λοιπόν η αρχική του χρήση ήταν τάφος τότε γιατί δεν υπάρχουν τάφοι στους άλλους 2 χώρους; Κατά τη μύηση ο υποψήφιος έπρεπε να περάσει 2 στάδια. Το 1ο ήταν ο καθαρμός του σώματος και το 2ο ήταν ο καθαρμός της ψυχής. Ανακάλυψα χτιστό θολωτό υδραγωγό που μετέφερε το νερό από πηγή που βρισκόταν ακριβώς κάτω από το ιερό. Πιστεύω ότι εκεί γινόταν ο καθαρμός του σώματος. Μέσα στο ιερό υπάρχουν ευδιάκριτα αλλά ακαθόριστα γράμματα που όπως γνωρίζουμε αυτό ήταν συνήθεια των Καβείρων. Για να φτάσουμε στην περιοχή που βρίσκεται το ιερό πρέπει να περάσουμε από την περιοχή που ονομάζεται Όξω Πυλιά. Οι μέχρι τώρα ερευνητές έχουν δώσει την ερμηνεία για το τοπωνύμιο ότι είναι η είσοδος ή η έξοδος για την πόλη των Ποτιδέων. Σε αυτή την περιοχή όμως γνωρίζουμε ότι υπάρχει αρχαίο νεκροταφείο. Επόμενο λοιπόν είναι να υπάρχει δίπλα και το ανάλογο ιερό. Κατά τη δική μου εκτίμηση η εξήγηση για το τοπωνύμιο Όξω Πυλιά είναι ότι πρόκειται για την Πύλη που σε οδηγεί σε άλλους κόσμους. Δεν πρέπει να ξεχνάμε ότι οι Κάβειροι ήταν χθόνιοι θεοί, δηλαδή του κάτω κόσμου.\nΙερό θεών Διόσκουρών\nΣτη θέση Σταχτούρα του Δήμου Καρπάθου και στη δεκαετία του 1980 ,έγινε ανασκαφή από τον κ. Κόλλια ,μετέπειτα προϊστάμενο της αρχαιολογικής υπηρεσίας βυζαντινών αρχαιοτήτων Δωδ/σου ,όπου αποκαλύφθηκε μια παλαιοχριστιανική βασιλική και από τότε η βασιλική αυτή ονομάζεται αγία Φωτεινή. Παρ’όλα αυτά ,κανείς υπεύθυνος δεν έλαβε υπ’όψιν του το γεγονός ότι το τοπωνύμιο αγία Φωτεινή βρίσκεται σε απόσταση 800 μέτρων νοτιότερα της βασιλικής και ο ναός της αγίας Φωτεινής βρίσκεται (βρισκόταν) σε τοποθεσία που παλαιότερα ανήκε ιδιοκτησιακά στο ναό της κοίμησης της Θεοτόκου ( σχετικά με αυτό, θα αναφερθώ εκτενέστερα στο βιβλίο μου, που βρίσκεται υπό έκδοση).Ο ναός των Διοσκούρων (αγία Φωτεινή) ,είναι όπως παρατηρεί ο κάθε επισκέπτης ένας καθαρά ελληνικός ναός και σε δεύτερη χρήση χριστιανικός. Απλά κατά τον 5ο μ.Χ αιώνα έχτισαν γύρω από τον ελληνικό ναό το χριστιανικό και οι κολώνες του ελληνικού ναού χρησιμοποιήθηκαν για στήριγμα της οροφής του χριστιανικού ναού. Παράλληλα ,οι ελληνικές κολώνες λαξεύτηκαν για να αποτυπωθεί πάνω σε αυτές το σύμβολο του σταυρού. Κατά την ανασκαφή από τον κ. Κόλλια ,βρέθηκε επιγραφή αφιερωμένη στους θεούς Διοσκούρους (δεν πρέπει να ξεχνάμε ότι οι Διοσκούροι λατρεύονταν και ως Κάβειροι). Οι Διοσκούροι ήταν θεοί της φωτιάς ,των ηφαιστείων και παράλληλα ήταν μεταλλουργοί. Κοντά σε αυτή την περιοχή και σε απόσταση 150 μέτρων περίπου ,εντόπισα σημείο που αποτελούσε σίγουρα κεραμοποιείο και πιθανότατα και μεταλλουργείο. Ως γνωστόν ,τα “απομεινάρια” της φωτιάς των ηφαιστείων ,καθώς και κάθε μεταλλουργείου,είναι σίγουρα η στάχτη.Από αυτήν πιστεύω ότι πήρε η περιοχή την ονομασία της (Σταχτούρα).\nΤο Καβείριο στο Απέρι\nΑκολουθώντας το δρόμο προς Αχάτα και βόρεια της θέσης κάτω χωριό βρίσκεται η τοποθεσία Ληνόκτιστα. Ο καθηγητής Κωνσταντίνος Μηνάς στο βιβλίο του ” Το τοπωνυμικό της Καρπάθου” γράφει: Ληνόκτιστα: Μεγάλη σπηλιά με αρχαία ερείπια γύρω της. Από το Ελληνόκτιστα ,δηλαδή τα κτισμένα κτίρια από τους αρχαίους Έλληνες. Πράγματι στη σπηλιά αυτή βρίσκονται κατεστραμμένα κτίρια.Στη βόρεια και πιο απόκρυμνη πλευρά σώζεται τμήμα τοίχου και στην πίσω πλευρά του αναφερομένου κτίσματος είναι λαξευμένος ο βράχος. Στην ανατολική πλευρά της σπηλιάς υπάρχει άλλο σπήλαιο και στη νότια πλευρά υπάρχει τάφρος που κρατάει νερό όλο το χρόνο. Αυτό πιστεύω ότι είναι ιερό των Καβείρων, παλιότερο από το ιερό της Μύλης. Δίπλα στην περιοχή Ληνόκτιστα και νοτιοδυτικά υπάρχει η περιοχή με την ονομασία Σκάρα.Όπως θα αναπτύξω στη συνέχεια στη συγκεκριμένη περιοχή ετελούντο ιεροπραξίες προς τιμήν της θεάς Κυβέλης και διατηρούνται μέχρι σήμερα τοπωνύμια που σε συνδυασμό με συγκεκριμένα αρχαιολογικά ευρήματα το αποδεικνύουν. Ο Κωνσταντίνος Μηνάς στο έργο του “Το Τοπωνυμικό της Καρπάθου” αναφέρει για τη Σκάρα: “Ευρύχωρη πεδινή έκταση ανατολικά του χωριού Απερίου σε υψίπεδο από το Εσχάρα, που σημαίνει βωμός ισόπεδος.”Στην περιοχή αυτή μετά από επιτόπια έρευνα διαπίστωσα ότι ο κ. Μηνάς έχει δίκιο για την εξήγηση του τοπωνυμίου Σκάρα δια τον λόγον ότι εκεί υπάρχουν ερείπια και διάσπαρτα όστρακα που προσδιορίζω την χρονολόγηση τους από τον 5ο αιώνα π.χ εως τέλος της ρωμαικής περιόδου. Στο συγκεκριμένο σημείο υπάρχουν υπάρχουν κατεστραμμένα κτίρια , κίονες, μάρμαρα, σκαλιά σκαλισμένα στο βράχο που σε οδηγούν στο χώρο του ιερού, βρήκα επίσης ένα βούκρανο (βάση βωμού) θεμέλια από κτιριακές εγκαταστάσεις και το κυριότερο μετά από έρευνα, βρήκα μια τάφρο-λάκκο σκαλισμένη στο βράχο όπου σε αυτή καταλήγει ένα αυλάκι που και αυτό είναι που και αυτό είναι σκαλισμένο στο βράχο. Η συγκεκριμένη τάφρος-λάκκος και όλη η κατασκευή της μας δίνει το δικαίωμα να συμπεραίνουμε ότι ήταν βωμός αφιερωμένος στη θεά Κυβέλη, γιατί η όλη κατασκευή της συγκεκριμένης τάφρου ταιριάζει απόλυτα με το βωμό της θεάς Κυβέλης όπου ετελούντο τα γνωστά ταυροβόλια προς τιμήν της θεάς. Πάντα σύμφωνα με το βιβλίο του Γεώργιου Σιέτου ( Ιεροπραξίες στην αρχαία Ελλάδα) και σύμφωνα με τις αναφορές που περιγράφει λεπτομερώς ο Προυβέντιος από το 400 μχ στο έργο του “Περί στεφάνων”, αναφέρει ότι ο μύστης κατέβαινε σε μια τάφρο που σκεπαζόταν με μια εσχάρα από της οποίας ο ιερέας της φρυγικής θεάς Κυβέλης θυσίαζε ένα ταύρο η όταν οι οικονομικές δυνατότητες του μύστη ήταν περιορισμένες ένα κριό. Στο ίδιο βιβλίο αναφέρεται ακόμα για τα μυστήρια της Κυβέλης ότι ο ταύρος σφαζόταν πάνω σε διάτριτο βάθρο , μέσα από το οποίο έρεε το αίμα και έλουζε το μυημένο που στέκονταν κάτω από ένα λάκκο. Ο συγγραφέας Γκρευρ αναφέρει ότι τα ταυροβόλια ετελούντων στη Ρώμη από το 150 πχ και όλη η τελετή καθιερώθηκε το 300μχ. Εως που τα κατάργησε ο Μέγας Θεοδόσιος.Τα ταυροβόλια αποτελούσαν μια απόκρυφη τελετή που δεν περιελάμβανε απαραιτήτως την αφιέρωση ενός αναθηματικού βωμού. Αυτός είναι ο λόγος για την απουσία κάθε γραπτής και αρχαιολογικής μαρτυρίας σχετικά με την τέλεση των ταυροβολίων. Μπορούμε λοιπόν να συμπεράνουμε ότι το τοπωνύμιο Σκάρα πήρα την ονομασία του από την Εσχάρα που σημαίνει βωμό ισόπεδο χθόνιας θεότητας. Τα ταυροβόλια λοιπόν ετελούντο προς τιμήν της θεάς Κυβέλης η οποία όπως και οι Κάβειροι ήταν χθόνιες θεότητες. Και στις δύο θεότητες οι φτωχότεροι προσφέρανε εδέσματα (που φτιαχνόντουσαν από σιτάρι, σταφίδες κ.λ) και ονομαζόνταν καπήρια(τα μετέπειτα πλακούντια). Ανάμεσα στην απόσταση της περιοχής Σκάρα που υπάρχει βωμός της θεάς Κυβέλης και στην περιοχή Ελληνόκτιστα που υπάρχει ιερό των Καβείρων, υπάρχει ένας λοφίσκος ανατολικά του χωριού Απέρι και κοντά σε αυτό που ονομάζεται Καπήρι. Οι μέχρι τώρα ερευνητές έδωσαν την εξήγηση για το τοπωνύμιο Καπήρι ότι η ονομασία παράγεται από το ξηρό, ενώ παράλληλα αναφέρουνε ότι είναι λόφος πευκόφυτος και τη λέξη Καπήρι την γράφουνε με ύψιλον. Όμως σύμφωνα με τις ιεροπραξίες στην αρχαία Ελλάδα τα Καπήρια (εδέσματα) επαρασκευάζοντο πλησιον των ιερών. Εάν λοιπόν συνδυάσουμε τα έθιμα των ιεροπραξιών με τα αρχαιολογικά ευρύματα που υπάρχουν στο λόφο Καπήρι λογικό είναι να συμπεράνουμε ότι ο συγκεκριμένος λόφος πήρε την ονομασία του από τα Καπήρια που εκεί επαρασκευάζοντω και όχι από το ξηρό. Για την λέξη Καπήριον το μεγάλο λεξικό της ελληνικής γλώσσας “LEADER SCOTT” αναφέρει: Καπήριον και εξηγεί ότι είναι τα πλακούντια – εδέσματα και μας παραπέμπει στο λεξικό ‘ΣΟΥΙΔΑ’. Στο λεξικό ‘ΣΟΥΙΔΑ’ βρήκα την παλαιότερη αναφορά για την ετυμολογία της λέξεως. Αναφέρει τη λέξη Καπήριον με ήτα τα παρ’ ημιν Καπήρια με ύψιλον. Σίγουρα λοιπόν ο προσδιορισμός της λέξεως αναφέρεται στα καπήρια τα οποία ήταν εδέσματα , προσφορές στους χθόνιους θεούς. Όμως όπως γνωρίζουμε το ήτα στην αρχαία ελληνική γλώσσα δεν προφερότανε ως ι αλλά εε. Εάν λοιπόν εμείς προφέρουμε τη λέξη Καπήριον με ήτα τότε θα ακουστεί η λέξη Καπεέριον. Με την αφαίρεση του κάπα τότε βγαίνει η λέξη απεέριον .Λογικό είναι να υποθέσουμε ότι η ονομασία του χωριού μου Απέριον προέρχεται από τα Καπήρια ( στην ίδια περιοχή που εφάπτεται με το Καπήρι βρίσκεται η περιοχή που ονομάζεται Καταπέρια. Το τοπωνύμιο προσδιορίζεται με πληθυντικό αριθμό και στην λέξη υπάρχει το γράμμα έψιλον). Το άρθρο μου αυτό το αφιερώνω σε όλους τους διαχρονικά νέους της Ελλάδας, υπενθυμίζοντας τους ότι το μεγαλείο των Ελλήνων φιλοσόφων ανάμεσα στα άλλα είναι ότι προέβαλλαν την απόκτηση της γνώσης ως το υπέρτατο αγαθό χωρίς αυτή να παραμένει προνόμιο των ολίγων. Η αποκάλυψη της γνώσης βέβαια δεν είναι εύκολη γιατί πρέπει πρώτα να γνωρίσουμε τον εαυτό μας δηλαδή το ΓΝΩΘΙ ΣΑΥΤΟΝ.Η γνώση του εαυτού μας και του κόσμου που μας περιβάλλει αποτελεί την ευτυχία της ζωής και την αφετηρία της φιλοσοφίας. Η γνώση αυτή δεν είναι κάτι που μπορεί να περιγραφεί με λόγια όπως οι άλλες επιστήμες , αλλά μέσα από τη συνεχή επικοινωνία μαθητή και δασκάλου και την κοινή ενασχόληση με το αντικείμενο. Ξαφνικά σαν λάμψη της φωτιάς γεννιέται στη ψυχή η γνώση και τη τρέφει.\nΜε εκτίμηση , Νικήτας Νικολάου Παπανικήτας Απέρι Καρπάθου Τ.Κ 85700\n1)Περιοδικό Ελληνική Αγωγή ,Αρ. Φύλλου 20/73\n2)Ιππόλυτος “Κατά πασών αιρέσεων έλεγχος” σελ. 8\n3)Βιργίλιος “Γεωργικά – μετ. Μουτσόπουλος ΑΠΘ”\n4)Ακρέμ Αργιάλ “Ερείπια και αρχαιολογικά μνημεία των περιοχών Τουρκίας”\n5)Δημήτρης Βαρδίκος “Εμείς οι Έλληνες”\n6)Περικλής Ροδάκης “Τα Καβείρια Μυστήρια”\n7)Πάουλι Βίσοβα “Εγκυκλοπαίδεια Ρεάλ -τόμος 1″\n8)Γεώργιος Σιέττος “Ιεροπραξίες στην Αρχαία Ελλάδα”\n9)Γεώργιος Σιέττος “Τα μυστήρια της Κυβέλης και του Αττη”\n11)Το μεγάλο λεξικό του Λίντερ – Σκοτ\n12)Ηροδότου Ιστορία “Πλουτάρχου Βίοι Παράλληλοι”\n13)Κουρτίδου “Αρχαία Ελληνικά Μυστήρια”\nΤα στοιχεία του συγκεκριμένου άρθρου ,σχετικά με τις νέες ανακαλύψεις στο νησί της Καρπάθου ,ανήκουν πνευματικά στον Νικήτα Ν. Παπανικήτα.\nΟποιαδήποτε προσπάθεια ολικής ή μερικής αναδημοσίευσης τους χωρίς την άδεια του συγγραφέα ,διώκεται ποινικά σύμφωνα με το νόμο 2121/1993 και τους κανόνες του Διεθνούς Δικαίου ,που ισχύουν στην Ελλάδα.